text:
Gjógv
Bygdin Gjógv er fyrstu ferð nevnd í teirri gomlu jarðarbókini frá 1584, men tað er mangt, ið bendir á, at fólk hava búð her væl fyri ta tíð. Tað hava verið niðursetufólk úr Funningi, ið fyrst hava sett búgv her, og soleiðis er jørðin so við og við vorðin felags ogn hjá báðum bygdunum. Avrátt varð at býta hagarnar bygdanna millum, og gjørdist hetta veruleiki í 1790. Í hesum hagabýtinum fekk Gjógv hagapartin Sáttarenni, ið liggur á tí vestara arminum á Funningsfirði – mitt í millum Funningshagarnar. Løgið – og full greiða – hví so er, er ikki til fulnar kend. Jørðin var/er ognarjørð, so nærum hvørt húski átti sín jarðarlut, og tað hevði nógv at siga í gomlum døgum. Kortini var sjógvurin álitið, og á tí økinum var lagamanni at búgva her, tí stutt er út á góða fiskileið, so bygdin fjølgaðist her við Norðhavsins strendur. Sjógvurin gav nógv av sær, men hetta var dýrt keypt gáva. Tað sæst best á minnisvarðanum Eysturi í Kinnini. Bygdin hóraði tó undan, mentist og vann á øllum bakkøstunum. Tá ið slupptíðin var í hæddini, búðu 283 fólk við Gjógv - fiskimenninir vóru um 70 í tali, og skúlabørnini vóru 53. Aftan á seinna kríggj og øll fimmtiárini, broyttist nógv til tað betra og nógv meira til tað verra. Bygdin fekk el í 1956 og vegasamband í 1959, men fólkatalið minkaði við væl meira enn 100 fólkum í hesum tíðarskeiðinum. Barnaríkar familjur fluttu av bygdini, og í hølunum á teimum fór ungdómurin á skúlabonk og sást ikki aftur, so minkingin helt bara áfram, og er tað sárt at staðfesta, at nú liggur fólkatalið um tey 30.
Ábyrgdarpersónur
Ábyrgdarpersónur fyri at savna saman staðarnøvn fyri bygdina Gjógv er Ásfinn Sigvardsen. Ásfinn er føddur í 1944 og uppvaksin við Gjógv, men hevur búð í Runavík størsta partin av sínum lívi. Asfinn er útbúgvin lærari og hevur av sínum eintingum skrásett staðarnøvn síðani fyrst í 1980unum. Áhugin fyri staðarnøvnum kemst av at hann alt sítt lív hevur gingið á fjall í øllum høgum við Gjógv, og her sæð týdningin og virðið í at kenna staðarnøvnini.
Fyri at finna fram til staðarnøvnini og frágreiðingarnar, hevur Ásfinn tosað við røktingarmenn og fleiri av teimum eldru fólkunum við Gjógv.
Síðan við staðanøvnum eitur sunda.kort.fo. Legg til merkis, at síðan riggar ikki við internetexplorer browsara. Vit viðmæla at brúka google chrome.


c: text/html

text:
Í farnu viku varð borið fram í Degi og Viku, at lesandi foreldur við maka føla seg gloymdan, tí at tey ikki fáa lestrarstuðul tann 12. mánaðin. Hóast hetta er skiljandi, hava vit í MFS eitt annað sjónarmið til málið.
Við uppskotinum, sum MFS hevur fingið til hoyringar, og sum eisini varð lagt fram í Løgtinginum, eru fleiri broytingar í lestrarstuðlinum fyri framman, og hetta er einans fyrsta stigið í einari trý ára ætlan. Vit mettu tá – og gera enn – at best hevði verið, um øll fingu stuðul í 12 mánaðar um árið.
Tað eru fleiri viðurskifti, ið vit meta, tørva ábøtur, tá tað snýr seg um lestrarstuðulin. Tó er tað so, at neyðugt er at byrja onkrastaðni. Skal onkur veljast fram um, so er bólkurin við støkum uppihaldarum tann bólkurin av lesandi, ið hevur mest tørv á at fáa lestrarstuðul 12 mánaðir um árið. Tí taka vit undir við uppskotinum.
Er tú stakur uppihaldari, ert tú einsamøll/einsamallur um barnið/børnini. Tað merkir, at tá dagstovnarnir steingja 3 vikur um summarið, ber ikki til at fara til arbeiðis, uttan so at mann fær onkran annan at traðka til, sum als ikki kann takast sum eina sjálvfylgju.
Viðmerkjast skal eisini, at vit í MFS meta, at øll – eisini lesandi – hava rætt til at halda summarfrí. Hetta lyfti hava vit fingið frá Landsstýrinum, og hetta fara vit áhaldandi at arbeiða fram ímóti.
Vit í MFS eru sera fegin um, at Landsstýrið og Løgtingið vilja betra um støðuna hjá føroyskum lesandi í Føroyum – hesum hevur tørvur verið á leingi!
Vit stuðla tí uppskotinum úr Mentamálaráðnum, og samstundis taka vit tey uppá orðið, tá ið tey hava lovað okkum stuðul 12 mánaðir um árið.
Torstein Jóhannes Fríðfinsson
Formaður í Meginfelag Føroyskra Studenta

robotstxt: allowed

filter: keep


text:
Brúgvin (46) - 27. mars 2017
Sending um Runavíkar Kommunu
Gestir hesaferð:
04:55 Finnbjørn Vang, forseti í Talvsamband Føroya og Hans Hjalti Skaale, altjóða dómari, um FM fyri einstaklingar í Talvi
26:35 Hans Michael í Mittúni, Kvøldskúlaleiðari, um at kvøldskúlaárið í Runavíkar Kommunu endar
Telefonsamrøða: Hans Michael í Mittúni, Kvøldskúlaleiðari
37:50 Sølvi Reinert Hansen, um sportsfaciliteter.dk
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Sjálvstýri havt ársfund
Terje hugleiðir um almennan og privatan kappróður.
Vespureiðrið (94) - 22. okt 2018
Tvístøða (43) - Øll sendingin
Samband
Postboks 226
FO-600 Saltangará


text:
Platt, frekt, lokalt og banalt
08-12-2017
Hetta er ikki ein leikur fyri alla familjuna, sigur Jógvan á Høvdanum
Soleiðis siga tey í Klaksvíkar sjónleikarfelag um leikin Buldralig jól, sum verður sýndur seks ferð um vikuskiftið. Fyrstu ferð í kvøld, fríggjakvøldið, klokkan 7.
Spælt verður í gomlu brandstøðini. Har rúmast bara 50 áskoðarar hvørjaferð, og tí verða tað í mesta lagi 300 fólk í alt, sum sleppa til Buldralig jól.
- Eg havi altíð hildið, at okkum manglar svartan humor og satiru í Føroyum, sigur Jógvan á Høvdinum, sum er ein av leikarunum.
Millum evnini, sum verða tikin upp, eru Kvørnin, Klaksvíkar kommuna, Ægir og Kí.


text:
Tann 24. mars frá kl. 20.30-21.30 luttekur Runavíkar kommuna í tí heimsumfatandi Earth Hour átakinum. Earth Hour er ein tími har kommunur, býir, fyritøkur, stovnar og fólk kring allan heimin sløkkja ljósini í ein tíma. Hetta er eitt afturvendandi átak sum WWF skipar fyri at varpa ljós á umhvørvi og veðurlagsbroytingar.
Kommunan fer at sløkkja gøtuljósini í øllum bygdunum í kommununi umframt onnur ljós, sum eru ráðilig at sløkkja.
Nú umhvørvið verður uppraðfest í størri mun, er hetta eitt átak ið hóskar væl til tað grønu leiðina í kommununi.
Runavíkar kommuna vil heita á borgarnar, fyritøkur, stovnar og onnur um at luttaka í átakinum, og vera við til at vísa umhvørvinum fyrilit.
Vita tit um okkurt tiltak í kommununi í sambandi við Earth Hour, eru tit vælkomin til at boða kommununi frá.


text:
Orð: Jóannes Patursson
Lag: Vísulag (So herligt og so væl)
1. Í túsund ár og meira aftrat
her okkara ætt á steinunum sat.
Her baksa vit enn, nú skal tað skjótt muna.
2. Her hevur hon búð og baksað sum best
bæði summar, vár og vetur og heyst.
3. Teir gomlu teim ungu lunnindi bóru:
trúskap fastan um arvin svóru.
4. Teir fornu svóru ungum trúskap í hand:
aldri at svíkja Føroya land.
5. Sum teir at vera Føroya menn –
tey boð tey berast til okkara enn!
6. Ja, kundu vit allir tað sansað rætt,
tá hevði tað skjótt í Føroyum batt.
7. Kendi føroyingur aftur við sjálvum sær,
at hann av sonnum føroyingur var.
8. Tá gróðu brátt aftur tey ólívssár,
sum vit hava fingið ár eftir ár.


text:
So er árliga Kalsoyar Renningin aftur á skránni. Leygardagin 15. september skipar Treysti enn einaferð fyri sera vælumtóktu Kalsoyar Renningini, har runnið verður frá ferjuleguni á Syðradali til Trøllanes. Hetta verður 12. ferð at runnið verður Kalsoyar Renning.
Byrjað verður frá ferjuleguni á Syðradali...
...og málið er á Trøllanesi
Eins og undanfarin ár, so verður talan ikki um eina rennikapping, men um ein hugnaligan rennitúr. Onkur rennir, onkur gongur og onkur hevur eisini tikið túrin á súklu. Undirtøkan hevur altíð verið góð, og øll eru á einum máli um, at hetta er ein super túrur, sum eigur at verða á hvørjum ári. Fyrsta Kalsoyar Renningin var í 2007, og vit royna aftur í ár, 12. ferð á rað, og vóna at luttøkan verður góð.
“Sam” siglir av Klaksvík kl. 10.00 til Syðradals, og verður byrjað at renna næstan beinanvegin komið verður í land á Kalsoynni. Runnið verður frá ferjuleguni og norður til Trøllanes. Teinurin norður til Trøllanes er 16,5 kilometrar og verður runnið ígjøgnum allar fýra tunnlarnar. Luttakararnir verða tí bidnir um at hava lummalykt/pannulykt við. Teinurin áðrenn fyrsta tunnilin er umleið 7 kilometrar. Á restini av teininum er størri parturin ella umleið 5,5 kilometrar í tunnli. Í øllum tunnlunum eru refleksskeltir í síðunum, sum hjálpa væl tá ein hevur lykt. Allir tunlarnir hava mótbrekku á veg norðureftir. Mótbrekkunar í tunlunum blíva flatari fyri hvønn tunnil á veg norður. Vegbreytin í onkrum tunnli er nokkso ósløtt, og tí verða rennararnir bidnir um at vísa varsemi.
Tá komið er í mál á Trøllanes verður gott ábit, kaffi/te og køkur at fáa har.
"Sam" siglir av Syðradali aftur kl. 14:20 og kl. 17:35.
Tilmelding fer fram á heimasíðuni hjá FÍF (www.fif.fo) undir tilmelding. Freistin at melda til er úti hóskvøldið 13. september á miðnátt !
Leinkja til tilmeldingina er her:Tilmelding til Kalsoyar Renning 2018.
GG: Luttakaratalið er avmarkað til 100.
Um tit hava spurningar kunnu tit ringja til Gutta á 230210.
Minnast til: Lummalykt/pannulykt, endurskin og skiftiklæðir.


text:
Orð og lag: David Wickberg
Týtt: Hilmar Andrésen
1. Far til Jesus, hann er sannleikskelda,
hann tær gevur kraft á lívsins leið.
Hvønn ein morgun, og tá fer at kvølda,
far til Jesus, hann teg svíkur ei!
Niðurlag:
Far til Jesus, hvat ið enn teg hendir,
far til Jesus, hann tær hjálpa kann.
Far til Jesus, nátt til dag hann vendir,
far til Jesus – eingin er sum hann!
2. Far til Jesus, svann tín sálarfriður,
sig bert honum alt, hann fatar teg.
Alt títt lív, til svørð tú leggur niður,
allan vegin vil hann leiða teg.
3. Ert tú veikur, kennist tung tín byrði,
tykist alt tær svart og dult og kalt,
Jesus er hin góði sálarhirði.
Far til Jesus, hann vil greiða alt.
4. Óttast tú enn lívsins ódnarveður,
far til Jesus, legg teg í hans favn.
Hann alt vald á jørð og Himli hevur.


text:
Leygardagin 3.mars klokkan 15-17 letur Marius Olsen upp framsýning við spildurnýggjum grafikki og vatnlitamyndum í Steinprenti. Marius Olsen telist millum okkara bestu listafólk og er ein av teimum heilt fáu, ið listarliga hevur halgað seg til grafikkin og sum burturav arbeiðir sum grafiskur listamaður. Tessvegna er hann tøkniliga serliga væl fyri at útinna sínar listarligu ætlanir. Marius Olsen hevur seinastu útivið 9 árini búð í Finnlandi. Seinastu fjúrtan dagarnar hevur hann arbeitt í Steinprenti við verkum, sum verða við á framsýningini, og hann verður eisini sjálvur til staðar til upplatingina.
Landslagið hevur enn sum áður ein høvuðsleiklut í myndunum hjá Mariusi Olsen, tó at talan ongantíð er um góðvarnan, spontanan ella tjóðskaparligan náttúrufagnað. Hesar myndirnar tykjast tvørturímóti djúpar, á tremur í viti og listarligum royndum.
Í einum av prentunum endurnýggjar Marius Olsen eitt gamalt myndevni, sum ikki minst symbolistarnir plagdu at dyrka. Tað er Deyðin og Moyggin, sum í myndini hjá Mariusi eru vorðin til portrett av listamanninum og unnustuni. Myndin er um somu tíð ófrættakend og vónrík eins og tílíkar myndir eru tað við boðskapinum um ein æviga samanhang í tilverunnar ringrás.
Í einari høgari, smalari kompositión hóma vit tættan, myrkan skóg hópa seg upp móti tí blávioletta himmalhválvinum. Niðarlaga síggjast ljósini frá teimum ávikavist reyðu og gulu fram- og baklyktunum á einum einsligum bili í skóginum.
Og júst hetta við tí ónátúrliga, óvæntaða ella fremmanda myndaliðinum er eyðkent í serliga myndaheiminum hjá Mariusi Olsen, ið fevnir um bæði sansaligar náttúruvisiónir og eina greiða kenslu av einsemi og av fremmandgering ella firring - hetta at menniskjan í modernitetinum kennir seg fremmanda yvir fyri sínum umhvørvi og sær sjálvari. Náttúrutulkingarnar hava stundum eitt yvirjarðiskt brá av ljósi og litum, samstundis sum tað gerandisliga verður tilskilað í lýsingum av bilum, lyktum og pelum. Lýsingarnar av náttúru, av trøum og haga, havi og skógi sýnast tessvegna bæði greinandi og sansaligar, tilfarsligar og vakrar.


text:
Altjóða Olympiska nevndin IOC hevur í dag kunngjørt ein nýggjan býtislykil, har tey við 5 bólkum raðfesta hvussu nógv tær ymisku ítróttargreinarnar skulu stuðlast fíggjarliga, av tí fíggjarliga avkasti sum Olympisku Leikir skapa. Svimjing og fimleikur vóru stóru vinnararnir, við tað at hesar greinar nú verða raðfestar eins høgt og frælsur ítróttur, sum annars í nú farnu skipanini lá einsamalt ovast.
Tær 28 ítróttargreinarnar verða bólkaðar soleiðis:
Frælsur ítróttur, svimjing og fimleikur
Kurvabóltur, súkkling, fótbóltur, tennis og flogbóltur
Bólkingin er eftir øllum at døma grundað á hvussu nógv IOC metir (ella veit) at ymisku ítróttargreinarnar geva í kassan. Altjóða svimjisambandið FINA vísir í dag í tíðindaskrivi á at svimjingin er garantur fyri stórslignum stevnum bæði á Olympisku Leikum og millum Leikirnar, við luttøku av teimum allarbestu íðkarunum sum ítrótturin hevur at bjóða, frá fimm heimspørtum.
Vit vita eisini at svimjistevnan seldi væl á OL í London, bæði tá ið tað kom til áskoðarar á staðnum, og hyggjarar í sjónvarpinum. Serfrøðingarnir vænta nú at frælsur ítróttur fer at fáa minni í sín lut, enn tey fyrr hava fingið, til fyrimuns fyri svimjing og fimleik. Men her skal tó nevnast, at OL í London var ein stór succés fíggjarliga fyri IOC, við eini inntøku á 520 milliónir dollarar, í mun til $296 milliónir frá OL í Beijing í 2008 og $256 milliónir frá OL í Athen í 2004.
Danskir miðlar endurgeva í dag nýklækta heimsmeistaran Mads Glæsner fyri at siga, at hin nú fráfarni landsliðsvenjarin Paulus Wildeboer beinleiðis oyðilegði hansara Olympisku Leikir, við bevíst at lata allan hópin fylgja eini skrá sum niðurraðfesti venjingina hjá harrunum, til frama fyri kvinnurnar, hatta hálva árið undan OL tá ið eisini Pál Joensen var við í hópinum. Ein ætlan sum Mads sigur at Wildeboer avdúkaði bara fáar dagar undan OL. Les t.d. Sporten.dk
– Paulus lagde ikke skjul på, at træningen ikke var forberedt til svømmere udefra. Det fortalte han os et par dage før OL. At træningen var planlagt og tilrettelagt for nogle få svømmere, og så kunne vi andre bare følge med. Den information havde jeg meget svært ved at få et par dage inden OL, konstaterer Mads Glæsner med ærgrelse i stemmen.
Samrøða hjá The Morning Swim Show við Oussama Mellouli, Olympiskur meistari í 10 km havsvimjing umframt bronsuvinnari í 1500 frí frá OL í London í summar. Áhugavert at hoyra hvussu ætlanin um at svimja 10 km fyrst varð tikin umleið um hesa tíð fyri einum ári síðani, og um hvussu hann ætlar at halda áfram til Rio 2016. Mellouli vandi sum kunnugt saman við dønum og Páli hetta síðsta hálva árið áðrenn OL í London, men tað verður so ikki nevnt í samrøðuni.
Paralympisku Leikirnir vórðu settir í gjárkvøldið, við stórfingnari setan har eisini føroysku luttakarnir vóru rættiliga sjónskir. Her í videoini leypa vit beint til løtuna tá ið føroyska liðið kemur inn, Ragnvaldur Jensen er flagberi, og har afturi gongur Rúni Gaardbo, høvuðsvenjari hjá FLOT. Ragnvaldur skal svimja 100 bringu næsta hósdag hin 6. september, 2012.
Tað gekk ikki sum ætlað hjá Páli í London. Tíðin hjá honum, 15:18.42, í 1500 frí var ikki nóg góð at koma í OL finalu. Men hon var bert 5/100 sekund frá gulltíðini í Beograd í 2008. At botnstøðið hjá Páli er so høgt, vísir, at hann er ein svimjari í heimsklassa.
Hendan triðja morgunin, eftir at Pál hevði svomið 1500 í London, varð eg vaktur av eini dámu á Sosialinum, sum var í ferð við at prenta eina niðrandi grein um føroyska svimjing. Super. Minnist aftur á ein meistara í kinverskum kampkynstri, sum einaferð fortaldi okkum í klassanum, at ‘jo, vi sparker skam også efter hovedet … men først når personen ligger ned’.


text:
Dagfinn Olsen 09.08.2018 (23:41)
Danskir prestar bráðna
Heita danska summarið hevur avbjóðingar við sær.
Danskir prestar ynskja sær nú eina summarútgávu av prestakjólanum, tí klassiski prestakjólin, ið er ullintur, er ov heitur.
Kirkjurúmini eru vanliga ikki heit, men tó vita danskir miðlar um onkran prest, sum í hesum døgum hevur havt kølielementir í reim undir kjólanum, og t.d. til jarðarferðir er presturin úti í sólini.
Danska prestafelagið sigur seg fylgja við gongdini, og vísir tað seg, at heitu summardagarnir gerast afturvendandi trupulleiki, so kann ein tunn og løtt útgáva av prestakjólanum kanska koma upp á tal, sigur næstformaðurin í felagnum.
Ekstrablaðið veit at siga, at longu, svørtu prestakjólarnir eru úr enskari ull. Teir verða framleiddir í Sønderborg, og kosta umleið 20.000 krónur.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Grønlandstussi (grønlandstussaættin)
Himantolophus groenlandicus
Reinhardt, 1837
Stødd: Kvennfiskar verða upp í 60 cm langir. Kallfiskar verða ikki longri enn 4 cm. Mátini eru standardmát. Kallfiskar eru ikki sæddir at vera fastgrónir uppi á kvennfiskunum og mugu tí metast at vera fríttsvimjandi.
Dýpi: Grønlandstussi er úr 100 metrum niður á 830 metrar, helst eisini djúpari.
Litur: Hann er grásvartur.
Lýsing: Kropsskapið er flatt og nærum eins høgt og langt. Eina ryggfjøður hevur hann aftast móti klingruni. Eina gotfjøður hevur hann beint undir ryggfjøðurini. Báðar hava fýra grovar teinar og eru eins til støddar. Uggafjaðrarnar eru smáar og eru mitt á síðunum og ongar búkfjaðrar. Táknaopini eru beint aftan fyri uggafjaðrarnar. Sterturin hevur seks grovar teinar. Ein høg og tjúkk mastur stendur upp úr enninum, mitt millum tey smáu eyguni. Masturin er um 50% av standardlongdini. Stórur skúvur er ovast á mastrini. Grønlandstussi hevur stórt høvd og stóran kjaft. Á kroppinum eru nakrir knubbutir vøkstir, líkir gjari. Tveir nakað spískir píkar standa upp úr enninum oman fyri eyguni. Eftir bakinum eru nakrir spískir naddar.
Eyðkenni: Runda skapið. Stongin og skúvurin upp úr enninum.
Týdningur: Hann hevur ikki vinnuligan týdning.
da: Reinhardts fakkelangler, en: Atlantic footballfish, ís: Lúsifer
Útbreiðsla: Grønlandstussi er sjáldsamur fiskur. Hann er fingin sunnanfyri í føroyskum sjógvi. Hann er eisini fingin úti fyri Noregi, Grønlandi og Íslandi, við Asoroyggjarnar, Nova Scotia, Bermuda, Surinam og Vesturafrika. Í Kyrrahavinum er hann úti fyri Japan og Teivan til Nýsælands, og er eisini í Indiahavinum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Tussafiskar Lophiformes
Tussafiskahópurin hevur 18 ættir við umleið 66 slektum og 313 sløgum.
Undir Føroyum eru skrásettar 4 ættir við 5 slektum og 6 sløgum:
Undarlig útsjónd sermerkir tussafiskarnar. Teir flestu fiskarnir tykjast trevsutir, og teir flestu hava stórligt rundbøllut skap.
Á fleiri teirra er fremsti teinur í ryggfjøðurini vorðin til eina stong, ið verður brúkt sum tráða við „agni“ at lokka annan fisk til sín.
Oftast stóran kjaft við stórum tonnum, táknaopini eru smá.
Seinir svimjarar og lítið virknir fiskar. Hjá nøkrum teirra eru kallfiskarnir sera smáir og eru viðhvørt at sýggja grónir fastir uppi á kvennfiskunum.
Tussafiskar eru bæði á grunnum og djúpum vatni.


text:
Marknaðarinnlit – 2. ársfjórðing 2018
- 23 Jul 2018
- - LÍV
Handilskríggj
2. ársfjórðingur 2018 hevur verið merktur av einum møguligum handilskríggi, sum í fyrsta umfari serliga rakar Kina. Eisini politiska óvissan í Italia, sum næstan fekk avleiðingar fyri forsetan í Týsklandi, hevur merkt tíðindaflutningin.
Heimsbúskapurin er framvegis sterkur, tó vakstrarferðin er minka seinasta ársfjórðingin.
Tíðindaflutningurin seinasta ársfjórðingin hevur verið merktur av kjakinum og hóttanunum um handilskríggj. Amerika, við Trump á odda, hava lagt ætlanir fyri at seta toll á innfluttar vørur, kanska serliga vørur úr Kina. At íleggjarar óttast avleiðingarnar av einum handilskríggi ímillum Kina og Amerika sást aftur á kinverska partabrævavísitalinum, sum er lækkað áleið 20% síðani Trump byrjaði sínar hóttanir á Twitter.
Eisini hava tíðindini snúð seg um politisku óvissuna í Italia, sum kundi fáa neiligar avleiðingar fyri forsetan í Týsklandi. Kunngjørdu búskaparligu lyklatølini fyri ES og emerging markets vóru verri enn væntað, sum ger, at vakstrarferðin í heimsbúskapinum minkar eitt lítið vet. Tó skal viðmerkjast, at vøksturin framvegis er jaligur.
Síðani 2. heimsbardaga hevur heimsbúskapurin arbeitt fyri at minka um handilsforðingar, og soleiðis betra um samhandilin ímillum lond, og harvið styrkja búskaparligu framgongdina. Hetta er við at broytast, nú Amerika er byrja at økja um handilsforðingar, tí amerikanska handilsundirskotið er so stórt, áleið 375 mia. dollarar. Trump vónar, at hetta vil fáa fyritøkur at flyta framleiðsluna til Amerika og harvði økja talið av arbeiðsplássum.
Trump byrjaði við, at verða ónøgdur við Nafta-avtaluna og vildi uppsiga avtaluna og samráðast við hvørt einstakt land. Samstundis sum hann nevndi hetta, so strikaði hann handilsundantøkini fyri innflutt stál og aluminium, so ein tollur á 25% var lagdur omaná hesar vørur innfluttar úr Meksiko og Kanada.
Næst á skránni var Kina. Fyrst álegði Trump toll á útvaldar vørur, sum vóru innfluttar úr Kina. Kina svaraði skjótt aftur við at seta toll á vørur innfluttar úr Amerika. Hetta fekk Amerika, at seta toll á enn fleiri vørur, men Kina svaraði skjótt aftur. Avbjóðingin hjá Kina er, at Amerika innflytur 3-4 ferðir meira vørur enn Kina innflytur úr Amerika. So Kina kann ikki svara aftur hvørja ferð Amerika áleggur toll á nýggjar vørur. Avbjóðingin hjá Amerika er tann, at fleiri staklutir, sum verða innfluttir úr Kina verða brúktir í framleiðsluni í Amerika. So um staklutirnir gerast dýrari, so gerast vørurnar í Amerika dýrari og ávirkar kappingarførið hjá Amerika. Tað er eisini ein orsøk til, at Trump velur ávísar vørur.
Tá Trump byrjaði sítt handilskríggj á Twitter, so væntaðu eygleiðarar ikki, at hetta steðgaði skjótt. Men enn tosa vit um handilskríggj og í juni var tollur settur á útvaldur vørur, so tað er trupult at meta um hvat hendur. Óttin er, at hetta rakar íløguhugin hjá fyritøkunum, sum so rakar búskapin.
Tá úrslitið av italska valinum varð kunngjørt í mars, so væntaðu eygleiðarar ikki, at flokkarnir fóru at finna eina samgongu, men heldur skuldi eitt nýval til. Heldur óvæntað, so funnu teir ES-skeptisku og populistisku flokkarnir saman í mai. Byrjanin varð eitt sindur buldraslig, tí fyrsta uppskotið frá flokkunum til ein fíggjarmálaráðharra bleiv kolldømt. Hetta fekk avleiðingar fyri italsku virðisbrøvini.
Nýggja samgongan kravdi av ES, at Italia fekk hjálp at húsa øllum flóttafólkunum, ið komu til landið. Meðan samráðingar eru, so sigur samstarvsfelagin hjá Merkel í Týsklandi, at teir vilja hava avmarkingar eisini, tí flokkurin er undir trýsti til komandi val um flóttafólka evnið.
Partabrøvini hava havt eitt jalig avkast 2. ársfjórðing, tó ávís landafrøðilig øki hava klárað seg betur enn onnur. Serliga hava partabrøvini í Amerika, Evropa og Japan havt eitt jaligt avkast. Góða partabrævagongdin er merkt av gongdini í búskapinum, oljuprísinum og gjaldoyragongdini hjá amerikanska gjaldoyranum. Búskaparvøksturin í Amerika hevur eina jaliga ávirkan á partabrøvini. Sama er galdandi fyri oljuprísin. Fyri evropeisku partabrøvini er jaligt, at amerikanski dollarin styrknar, tí hetta betrar um kappingarførið hjá evropeisku fyritøkunum.
Hinvegin, so hava partabrøvini í emerging markets havt tað trupult seinasta ársfjórðingin. Ein orsøk er tann, at fleiri av hesum londunum hava skuld í amerikonskum dollarum. Og tá dollarin styrknar, so økist skuldin í tí lokala gjaldoyranum. Hetta ger íleggjarar ótryggar (sí mynd)
Rentustøðið í Danmark og Týsklandi hevur verið lækkandi seinastu tíðina. Ein orsøk er m.a. at íleggjarar óttast gongdina í teimum suðurevropeisku londunum og tí velja at gera sínar lánsbrævaíløgur í t.d. Danmark og Týsklandi. Og eru nógvir keyparar um somu lánsbrøv, so hækkar kursurin og rentan lækkar.
Ríkis- og realkredittlánsbrøv í Danmark hava havt eitt jaligt avkast m.a. av hesi orsøk. Fráboðanin hjá evropeiska miðbankanum legði ikki nakað uppatgangandi trýst á rentuna.
Í stuttum kann sigast, at longu renturnar lækkaðu meira enn tær stuttu renturnar. Nógvir eygleiðarar fylgja gongdini í rentumuninum ímillum tær longu og stuttu renturnar, tí um stuttu renturnar eru hægri enn tær longu, so kann komandi tíðin verða avbjóðandi fyri t.d. partabrøv.
Avkastgongdin
Báðir íløgubólkarnir høvdu eitt jaligt avkast seinasta ársfjórðingin. Íløgubólkurin MR-há hevði eitt avkast á umleið 1,5% meðan MR-lág hevði eina framgongd á 0,45%. Fyri árið hava íløgubólkarnir eina lítla afturgongd, men gongdin seinastu mánaðirnar hevur verið sera jalig.
Um hugt verður nærri at avkastinum, so sæst, at apríl var tann besti mánaðin í 2. ársfjórðingi. Tað var eisini ein framgongd í mai, men við tosinum um handilskríggj, so var avkastið neiligt í juni. Fyri tíðarskeiðið hava ríkislánsbrøv, realkreditlánsbrøv og partabrøv havt eitt jaligt avkast. Hinvegin hava virkislánsbrøvini havt nakrar avbjóðandi mánaðir og er avkastið hjá virkislánsbrøvum neiligt.
Amerikanski búskapurin gongur á odda
Sum skrivað, so er vøksturin í heimsbúskapinum framvegis jaligur. Tað er serliga tann stimbrandi fíggjarpolitikkurin í Amerika, sum hevur eina jaliga ávirkan. Hinvegin so eru avbjóðingar í ES, Kina og emerging markets, sum ávirka vakstrarferðina í heimsbúskapinum. Avbjóðingin frameftir snýr seg m.a. um hvussu ávirkanin av einum møguligum handilskríggji ávirkar teir ymsu búskapirnar.
Rentufundir hava verði í Amerika og ES. Sum vænta, so hækkaði amerikanski tjóðbankin leiðandi rentuna. Millum orsøkirnar fyri at hækka rentuna er búskaparvøksturin, arbeiðsloysið, inflasjónin og fíggjarpolitikkurin. Eygleiðarar vænta, at leiðandi rentan skal hækkast við 0,25% tvær ferðir afturat í 2018.
Yvirskipað var rentufundurin í ES sum væntað. Men fráboðanin um, at leiðandi rentan ikki væntast hækkað fyrr enn eftir summarið 2019 var eitt sindur óvæntað. Serliga um man tekur atlit til gongdina í inflasjónini, sum hevur verið hækkandi. Avbjóðingin hjá evropeiska miðbankanum er framvegis tann, at londini hava so ymiskar búskapir.
Um man hugsar um útlitini fyri 2018, so kann man framvegis siga, at heimsbúskapurin veksur, sum er jaligt fyri partabrøvini. Men hinvegin, so er vandi fyri, at inflasjónin hækkar, sum merkir at rentan hækkar og avkastið av lánsbrøvum versnar.
Tá Trump byrjaði sítt handilskríggj á Twitter, so væntaðu eygleiðarar ikki, at hetta steðgaði skjótt.


text:
Skálatoftir: Hava fingið 280 harur og nýtt met
mentan30-12-2017 - 15:52 - Jóanis Nielsen
Vit skrivaðu í gjár um nógvu harurnar, teir hava skotið á Skálatoftum í ár og um metið frá 1996, sum var 271 harur.
Í dag hava teir aftur skotið á Skálatoftum, teir kláraðu at taka gamla metið frá 1996, í dag fingu teir 22 harur og komu harvi¨uppá 280 harur í ár, tað¨er samstundis nýtt met.
Vit hava skrivað við monnunum á Skálatoftum, sum nú eru ávegis til húsa, teir er óføra væl nøgdir um haruskjótingina í ár.
Myndirnar niðanfyri hava Jón Rasmussen og Jens Martin Pauli Mohr tikið,


text:
Móttøka í ítróttar og bygdarhúsinum í Hólmanum
Eiðis kommuna tekur nýggja ítróttar- og bygarhúsið í Hólmanum á Eiði alment í nýstlu leygardagin 17.03.2018.
Móttøkan verður í ítróttar- og bygdarhúsinum í Hólmanum á Eiði leygardagin tann 17.03.2018 kl.14.00, tónleikur, røður og ein drekkamuður er á skránni. Høvið verður eisini at ganga runt í húsinum og síggja umstøðurnar.
EB/Streymur spælir landskappingardyst móti AB henda dagin, dysturin verður spældur kl.17:00.
Ítróttar og bygdarhúsið í Hólmanum er miðskeiðis í bygdini beint við barnagarðin, sambýlið og kirkjuna. Talan er um eitt hús við alskyns hentleikum. Eitt stórt og framkomið venjingarhølið, fýra skiftingarrúm og eitt dómaraskiftingarrrúm, ein stór samkomuhøll við tilhoyrandi nýmótans køkið, hølið til ungdómin og skrivstova til ítróttin. Harafturat eru sitipláss til gott 300 áskoðarar undir takið
Væntandi kemur hetta økið at ríka um ítróttar og mentanarlívið í økinum.
Øll eru hjartaliga vælkomin til móttøkuna.


text:
Jens Hákun Leo
25.11.2016 - 12:07
Tíðindi > Uttanlands > Politikkur
Katrín Jakobsdóttir, forkvinna í teim Vinstra-Grønu í Íslandi, hevur í morgun latið samráðingarrættin aftur til forsetan í landinum, Guðni Thorlacius Jóhannesson, eftir at tað mikukvøldið kom fram, at samráðingarnar ímillum tey Vinstra-Grønu, Piratarnar, Viðreisn, Bjarta Framtíð og Samfylkingina ikki náddu á mál.
Hetta veit Morgunblaðið at siga, sum í hesum sambandi eisini vísir á, at Guðni Thorlacius Jóhannesson, forseti, á tíðindafundi í morgun hevur kunngjørt, at hann ikki fer at lata samráðingarrættin víðari til nakran annan floksleiðara.
Guðni Thorlacius Jóhannesson førdi á tíðindafundinum fram, at eftir at Katrín Jakobsdóttir hevði latið samráðingarrættin aftur til sín, og eftir at hann hevði havt fund við umboð frá hinum politisku flokkunum í Íslandi, hevur hann gjørt av, at hann ikki fer at lata samráðingarrættin víðari til nakran annan floksleiðara.
Guðni Thorlacius Jóhannesson er tó hugagóður og væntar, at ein loysn fer at verða funnin á tí politiska knútinum í Íslandi innan næstu framtíð:
- Eg havi góðar vónir um, at vit gera framstig yvir vikuskiftið ella komandi dagarnir, men eg kann tó ikki lova nakað, segði Guðni Thorlacius Jóhannesson millum annað á tíðindafundinum í morgun, sambært Morgunblaðnum.
Í morgin eru fýra vikur, síðan altingsvalið var á skránni. Í fyrstu atløgu fekk formaðurin í Sjálfstæðisflokkinum, Bjarni Benediktsson, samráðingarrættin, men eftir at samráðingarnar ímillum Sjálfstæðisflokkin, Framsóknarflokkin, Viðreisn og Bjarta Framtíð ikki bóru á mál, fekk Katrín Jakobsdóttir samráðingarrættin.
Guðni Thorlacius Jóhannesson vónar at enda, sambært Morgunblaðnum, at ein nýggj stjórn verður skipað, áðrenn nýggja tingið kemur saman á fyrsta sinni í næstu framtíð.


text:
Sverri Egholm
19.09.2015 - 12:54
Tíðindi > Samfelag & Politikkur > Landspolitikkur
Trý stjórnarráð í landsfyrisitingini broyta navn. Tað er greitt, nú fráboðanin um málsøkjabýtið er lýst. Nýggju heitini samsvara betur við einstøku økini, ið stjórnarráðini eru sett at umsita.
Nýggja ráðið, ið higartil hevur verið nevnt Innlendismálaráðið, eitur nú Samferðslumálaráðið. Henrik Old er landsstýrismaður í samferðslumálum.
Heilsumálaráðið broytir eisini navn. Tað eitur nú Heilsu- og innlendismálaráðið. Sirið Stenberg er sostatt landsstýriskvinna í heilsu- og innlendismálum.
Tá uttanríkismál eru flutt av Løgmansskrivstovuni í Vinnumálaráðið, verður nýggja heitið Uttanríkis- og vinnumálaráðið. Poul Michelsen er landsstýrismaður í uttanríkis- og vinnumálum.
Hini stjórnarráðini eru Løgmansskrivstovan, Fiskimálaráðið, Fíggjarmálaráðið, Almannamálaráðið og Mentamálaráðið.


text:
Lars Olsen: Veruligur møguleiki fyri at vinna bólkin
Landsliðsvenjarin var optimistiskur umkring møguleikarnir hjá føroyska landsliðinum í komandi dystunum
Hesir eru úttiknir til landsliðið
Landsliðið spælir móti Malta og Kosovo
B36 stóri steypavinnarin
Av sjey møguligum fór B36 avstað við fýra steypasigrum um vikuskiftið, meðan HB, KÍ og EBS/Skála vunnu hvør sítt steyp
11 heimligir leikarar skulu takast út
Eftir tíðindafundin í morgun verður endaliga greitt, hvussu fyrsti føroyski hópurin til Nations League fer at síggja út


text:
Orð: Petur Jacob Sigvardsen
Lag (2007): Knút Olsen
Viðmerking: Yrktur 7. juni 2007.
Í Kristi ílatin vit eru vorðin
tann dagin, vit til dópin vórðu borin,
við vatni, Anda hann oss endurføddi,
og vára syndasár hann aftur grøddi.
Í dópinum varð frelsan okkum givin,
við Kristi vit til deyðans vórðu grivin
og uppreist har í endurføddum líki
sum arvingar til nýtt lív í Guds ríki.
Tað frelsuverk, sum Kristus fullgjørt hevur,
alt samalt hann í dópinum oss gevur,
har rættvísgjørd av náði hans vit standa
í samfelag við Faðir, Son og Anda.
Skal dópurin tó gagna okkum nakað,
so mega vit ímóti honum taka
við trúgv á Jesus, sum av síni náði
læt skipa dóp í sínum frelsuráði.
Gud, Halgi Andi, gev oss mátt og megi
at renna skeiðið eftir trúarvegi.
O, gævi, Gud, at búna frukt vit bera,
tá aksaskotnan akur tú skalt skera.


text:
Nú nýtist mær ikki longur at umbera, fyri at verða í jólahýri ha?
Eg havi ongantíð verið stór fan av piparnøtum. Kanska tí eg hugsi um tær myrku, turru, keyptu piparnøturnar, sum ikki siga mær tað heilt stóra. Men eg minnist altíð at omma at einari vinkonu hjá mær, gjørdi so sera góðar piparnøtur. So nú havi eg roynt at funnið fram til, hvussu eg kundi røkka hennara vælsmakkandi piparnøtum. Eg gjørdi eina roynd, og eg vil siga at eg eri væl nøgd.
Hesar heimagjørdu piparnøturnar eru nemliga ordiliga saftigar og lekkrar, og so smakka tær eisini knasandi gott!
Nú gjørdi eg mínar rættiliga stórar, hóast tað ikki ordiliga var ætlanin. So tá tú rullar deiggið í kúlur, er gott at gera kúlurnar ordiliga lítlar, kanska á stødd við eina eitt krónu. So kanska tínar gerast eitt sindur minni enn mínar.
Men hey, smakkurin er tann sami.
Eg fann grund uppskriftina hjá dr.øetker, og havi lagt nøkur ting afturat.
Tilfar til áleið 50 stk
125 g sukur
125 g bleytt smør
220 g mjøl
1 egg
1 bræv av piparnøtukrydd frá dr.øetker
áleið 100 g mandlir
1 neva av sukat
TIP – lekkurt við smáum stykkjum av hvítari sjokulátu saman við.
Arbeiðsháttur
Set ovnin á 200 stig vanligum hita.
Blanda mjøl, sukur og piparnøtukryddi saman í einum bolla. Koyr síðani egg, smør og hakkaðu mandlurnar í saman við. Um tú ynskir hvíta sjokulátu í saman við, verður hon eisini koyrd í nú. Elt deiggið væl.
Rulla nú deiggið í smáar kúlur, á stødd við einari eitt krónu. Legg tær á bakipappír og baka síðani í ovninum í áleið 8-10 minuttir.
So er klárt at borðreiða og/ella goyma piparnøturnar í einari væl avbyrgdari dós.
Vælgagnist, M&K.


text:
- Tíðindi, mentan og ítróttur
Nýtt Sjálvstýri broytir navn
Nýtt er ikki nýtt til allar tíðir. Tað sigur flokkurin Nýtt Sjálvstýri, sum nú tekur orðið "nýtt" burturúr og tí eitur Sjálvstýri.
Fyri smáum tveimum árum síðani broytti táverandi Sjálvstýrisflokkurin navn til "Nýtt Sjálvstýri," og sambært formanni floksins skuldi tað vera eitt tíðaravmarkað heiti.
Stevnuskráin dagførast
Sjálvstýri arbeiðir við at dagføra stevnuskránna, og skal arbeiðið leggjast fram á komandi aðalfundi.
- Seinast stevnuskráin varð tillagað var í 1997, og er okkara samfelag munandi broytt síðani, sigur Jógvan Skorheim, formaður í Sjálvstýri.
Flokkurin er í einari broytingartíð, og seinasta árið er tingmannatalið tvífaldað, samstundis sum flokkurin.


text:
H°llin
Granskarasetri iNOVA hevur eina stˇra h°ll, sum kann br˙kast til skeivirksemi, filmframvÝsing og onnur tilt°k. Leigararnir Ý iNOVA hava ˇkeypis atgongd til h°llina. ěll onnur ßhuga kunnu leiga hana.
Lřsing:
H°llin er 200 m2 til vÝddar, vi egnari inngongd og atgongd til k°kin. ═ h°llini er talgild uppv°rpa, 17 skilaveggir ß hjˇlum og 50 stˇlar. Ta er plßss fyri at leigararnir koma vi fleiri stˇlum, um t°rvur er ß tÝ. Skilaveggirnir, sum kunnu br˙kast til at laga h°li til t°rvin hjß leigaranum, eru prřddir av ungum f°royskum listafˇlkum ß arari sÝuni. ┴ hinari sÝuni eru skilaveggirnir hvÝtir og kunnu millum anna br˙kast til skÝggja.
Listaverkini:
Listaverkini eru mßla av fimm ungum listafˇlkum, sum fingu ta uppgßvu at koma vi °rvÝsi ßskoan upp ß vÝsindi og hugskotsmenning.
Tilt°k, i hava veri:
- Mˇtt°kan Ý iNOVA
- Vitjanin av amerikanska sendiharranum Ý Danmark
- Startup Tˇrshavn 2014
- S°la og Performance (Sk˙la FM)
H°llin er ˇkeypis fyri vistararnir Ý iNOVA. Onnur ßhuga kunnu leiga h°llina fyri 3.000 kr/dagin uttan MVG.
BÝlegg:
BÝlegg vi at senda teldupost til Granskarasetri iNOVA.


text:
Heilsuøkið í Norðoyggjum fær 21 milliónir
Fíggjarætlanin fyri 2018 raðfestir Klaksvíkar Sjúkrahús. Menningarætlanin skal fáast at virka, og dagføringar skulu gerast, so sjúkrahúsið kann hýsa ymsum tænastum. Ein serlig viðgerð fyri seinheilaskadd verður stovnað
Tað er neyðugt at skipa tilfeingisnýtsluna og arbeiðsbýtið á heilsuøkinum soleiðis, at vit tryggja samanhangandi viðgerðargongdir, skjótari og betri heilsutænastur, sum eru lætt atkomiligar hjá brúkaranum, og hóskandi starvsligar avbjóðingar í øllum landinum.
Norðurøkið bjóðar seg fram sum samanrunnin og smidligur partur av heilsuverkinum í Føroyum. Nú verður farið undir at skipa menningarætlanina í verki, og ein dagføring av Klaksvíkar sjúkrahúsi verður framd.
Norðurøkið mennast
Í sambandi við landsætlanirnar fyri sjúkrahúsøkið vóru norðoyingar illa nøgdir við fakligu tiltáðingarnar fyri norðurøkið. Í undanfarnu býráðssetu læt Klaksvíkar kommuna tí gera drúgt og dygt tilmæli um heilsuviðurskiftini í Norðoyggjum. Alt økið var væl lýst, og sum forkvinna í trivnaðarnevndini fyri heilsuøkið var eg við til at seta orð á ynski og ætlanir í sambandi við sjúkraviðgerðir og -tænastur.
Klaksvíkar býráð samtykti at fylgja hesi ætlan, og henda er nú hugsað inn í landsætlanina. Ynski er at fara frá orðum til handling og taka hond um “alt menniskjað”. Einstaklingurin eigur at setast í miðdepil við at samskipa kanningar, viðgerðir og eftirviðgerðir í eina tilgongd.
Ætlanin var at skipa Norðoya heilsudepil á Klaksvíkar sjúkrahúsi til primerar heilsutænastur, og so kundu kommunulæknarnir starvast har og samstarva um sjúklingar og vaktir við sjúkrahúsinum tætt atknýttum. Hetta fer nú at bera til at samskipa, nú 10,5 milliónir verða settar av í 2018 og sama upphædd í 2019.
Tættleiki
og samstarv í millum starvsbólkar í størri mun hevur fyrimun, tí læknar og aðrir starvsbólkar fáa størri fakligt umhvørvi at virka í, og sjúklingurin kemur upp aftur meir í miðdepilin, tí viðgerðir kunnu skilagott skipast innanhýsis, eins og ambulatorii, røntgen og aðrar tænastur eru í húsinum.
Ynski í tilmælinum var eisini at fáa eitt hospis á sjúkrahúsinum. Hetta fer at lætta nógv um hjá Norðoya Bú- og Heimatænastu og fólki annars. Doyggjandi og avvarðandi teirra fáa virðiligar umstøður at vera saman seinastu løturnar við serkønum starvsfólki og í hóskandi umhvørvi. Hospis fer at bjóða kunnleikan og friðin, hesi fólk hava tørv á.
Seinheilaskadd viðgerast í Føroyum
Eitt nýtt tilboð í Føroyum um viðgerð av seinheilaskaddum verður bjóðað sjúklingum, ið annars verða sendir til Danmarkar í drúgva tíð. Hetta tilboð verður á Klaksvíkar Sjúkrahúsi. Viðgerðarøkið við seinheilaskaddum hevur vitanartung størv, ið nú skulu mennast í Føroyum, so vit eisini hava teir førleikarnar hjá okkum sjálvum.
Á játtanarkørmunum eru 6 millónir settar av til at gera hølir til viðgerð av seinheilaskaddum. Ætlanin er at seta gomlu læknahúsini við stóra urtagarðinum í stand til hetta endamál. Eitt hóskiligt umhvørvi, ið eisini tekur atlit at sjúkrahússøguni.
Ístandgerð av skaðastovuni, nýggj atkoma á sjúkrahúsið og styrkt endurvenjing
Tænastan í sambandi við 1870 kommunulæknavaktina á Klaksvíkar sjúkrahúsi er longu farin at virka. Hetta lættir almikið um hjá fólki í øllum Norður- og Eysturøkinum, ið hava tørv á bráðfeingis læknahjálp uttan fyri arbeiðstíð, tí ofta slepst undan at koyra til Havnar.
Ynski hevur verið um fleiri endurvenjingar- og viðlíkahaldsvenjingartilboð og formliga at samskipa tilboðini í primera og sekundera heilsuøkinum. Hetta er longu játtað í verandi ári við at styrkja endurvenjingina við 500 túsund.
1,5 millión er eisini sett av í ár til byrjandi virksemi at væla um og nútímansgera skaðastovuna og fáa skipað atkomuna á sjúkrahúsið, so sjúklingar kunnu koma turrir inn og út úr sjúkrabilunum.
Við játtanunum í ár og teimum 21 millionunum næstu bæði árini fer Klaksvíkar Sjúkrahús at taka týðandi fet á menningarleið.
Óluva Klettskarð, løgtingslimur fyri Tjóðveldi


text:
Bólkurin fyri menn, sum hava ella hava havt prostatakrabba, bjóðar til hugnaløtu
Bólkurin fyri menn, sum hava ella hava havt prostatakrabba, bjóðar til hugnaløtu
OBS!! TILTAKIÐ ER ÆTLA MONNUM, IÐ HAVA ELLA HAVA HAVT PROSTATAKRABBA OG MAKUM TEIRRA, SO TAK ENDILIGA KONUNA VIÐ!
Prostatabólkurin hjá Krabbameinsfelagnum bjóðar øllum monnum, sum hava ella hava havt krabbamein í prostata til eina hugnaløtu.
Hugnaløtan verður mánakvøldið 30. apríl kl. 19.00 - 21.00 í hølunum hjá Krabbameinsfelagnum, Grønlandsvegur 58, 100 Tórshavn.
Á skránni verður drekkamunnur, prát og hugnalig samvera, umframt at Ann Thomsen, sum hevur havt mann við Prostatakrabba, kemur at hava eitt upplegg um “ Hvussu makar varveita lívsgóðskuna í parlagnum, hóast prostatakrabba?"
Tá krabbamein rakar er vanligt at hava nógvar spurningar. Tørvurin á upplýsing, vitan, stuðli og hjálp kann vera stórur.
Tað er gott at fáa nógva og góða hjálp frá familju, vinum og fakfólki. Okkara royndir vísa, at tað harafturat hjálpir at hitta og koma saman við øðrum í somu støðu og sum hava kent sjúkuna á egnum kroppi.
At fáa eitt prát, stuðla og hjálpa hvør øðrum og í fullum trúnaði práta um tað, ið man hevur til felags og eisini um tað, ið kann vera torført og tungt at bera.
Um tú ynskir at luttaka, vinarliga boða okkum frá í seinasta lagi mikudagin 25. apríl kl. 12.00 á 317959 ella á teldupost: kmf@krabbamein.fo
Vinarliga
Eirikur Ólason Simonsen, fm.


text:
Stígur er komin í hjá føroyska talvlandsliðnum á olympiaduni í Georgia. Í sjeynda umfari í dag taptu Føroyar 2½-1½ fyri Botswana. Hetta kom ógvuliga dátt við, tí Føroyar eru styrkismettar fjøruti pláss hægri enn afrikanska liðið. Fittur ratingmunur var eisini á øllum fýra borðum.
Helgi Dam Ziska gjørdi sína skyldu og vann ógvuliga sannførandi á 1. borði. Hinir á føroyska liðnum stóðu eisini væl, og høvdu eitt skifti fyrimunin, men Olaf Berg og Carl Eli Samuelsen lorkaðu so illa, at báðir taptu. John Rødgaard plagar at vera tryggur, tá ið hann fær upp støðu, sum hann hevði í endatalvinum í dag, men hann misti tráðin, og mátti í staðin sættast við javnt.
Eftir hæli
Dysturin í dag var triði ósigurin á rað. Tað ber í sær, at føroyska liðið er nú dragnað langt aftur um sína seeding. Vit eru í løtuni nummar 135 av teimum 185 liðunum í kappingini. Vit eru sum sagt mettir at vera nummar 76.
Í morgin telva vit móti Libya, sum er styrkismett nummar 130. Teimum møttu vit seinast í 1982. Tá vunnu vit 3-1. Ein freistast at siga, at í løtuni liggja vit so lágt, at vit eru sum bumbaðir næstan fjøruti ár aftur í tíðina.
Skipanin er kortini soleiðis, at rættilig skarvslop kunnu gerast á stiganum eftir fáum umførum. Tveir góðir føroyskir sigrar í morgin og aftur í ovurmorgin, so eru vit aftur á leið har, sum vit halda, at vit eiga at vera. Men dysturin í dag er staðilig áminning um, at vit mugu ikki undirmeta nakran – heldur ikki Libya.
Gongdin hjá føroyska liðnum er ikki so hugalig hjá okkara stórmeistara, tí við hetta lag fær hann ov lítla mótstøðu. Sterkasti telvarin hjá Lybia hevur meira enn 500 ratingsstig færri enn Helgi Dam Ziska. Føroyska liðið móti Libya í morgin verður John Rødgaard, Olaf Berg, Martin Poulsen og Carl Eli Samuelsen.
Úrtøkan hjá føroysku telvarunum higartil er henda:
1 Helgi Dam Ziska 4/6
2 John Rødgaard 2/5
3 Olaf Berg 2/6
4 Martin Poulsen 3/6
5 Carl Eli Samuelsen 2/5
Spenningur í toppinum
Kappingin frammi í oddanum er nú rættiliga harðnað. Avgerandi innanhýsis dystir koma nú fyri. Nøkur úrslit í dag:
Poland-Aserbadsjan 2-2
Kroatia-USA 1-3
Ukraina-Kina 2-2
Týskland-Holland 2-2
Kekkia-Ísrael 2-2
India-Egyptaland 2½-1½
Ungarn-Frakland 1-3
Serbia-Russland 2-2
Argentina-Ongland 1½-2½.
Topp-3
1 Aserbadsjan 13 stig
2 Poland 13
3 USA 13
Toppdystur verður í morgin millum Aserbadsjan, sum hevur ligið fremst frá byrjan, og favorittarnar USA. Á 1. borði møtast Caruana (USA) og Mamedyarov (Aserbadsjan). Teir eru ávikavist nummar tvey og trý á heimsstyrkilistanum – aftanfyri heimsmeistaran Magnus Carlsen úr Noregi.
Støðan hjá norðurlondum eftir 7. umfar:
17 Svøríki
18 Noreg
34 Finnland
41 Danmark
68 Ísland
135 Føroyar


text:
Um Lurta.fo
Lurta.fo er ein tænasta, ið hevur til endamáls at kunngera orð Guds á alnetinum. Í Ápostlasøguni 20.27, sigur Paulus: "… eg havi einki hildið aftur, men kunngjørt tykkum alt ráð Guds” og málið hjá Lurta.fo er, at vit ikki at halda nakað aftur, men kunngera ALT ráð Guds.
Lurta.fo er ein ókeypis tænasta og er ætlað at vera ein andaligur íblástur í gerandis-degnum. Vón okkara er, at eisini tey, sum ikki kenna Kristus, skulu koma til persónliga trúgv og fáa eitt livandi samfelag við Hann.
Lurta.fo er somuleiðis ætlað at náa tey, ið t.d. hava trupult við at lesa og eru vit fegin um, at vit ígjøgnum Lurta.fo kunnu bjóða teimum at vera við.
Lurta.fo er eisini ætlað teimum, ið eins og Nikodemus ”ynskja at koma til Jesus á nátt” – teimum ið eru søkjandi, men ikki ynskja at nakar skal vita av tí.
Lurta.fo er ein tænasta, sum samkoman í Hebron á Argjum stendur fyri.
Fá meira at vita um Hebron her: www.hebron.fo
Møguleiki at stuðla Lurta. fo
Tað er ókeypis at vitja Lurta.fo, men um tú ynskir at stuðla við eini peningagávu, hevur Lurta.fo kontonummar 9181-3802037 í Eik.
innihald dagført av Símin Ósá 14.11.2016
innihald dagført av Símin Ósá 14.11.2016


text:
Orð: John Bakewell
Lag 1: Philip Paul Bliss
Lag 2: Rowland Huw Prichard
Týtt: Victor Danielsen
Upprunaheiti: Hail, thou once-despised Jesus (Hil dig, du vor kære Frelser)
1. Frelsari, vit tøkk tær siga,
lov og prís tær bera her!
Fyri okkum doyði, leið tú,
sálir várar løn tín er;
lov tær veri, at tú toldi
krossins kvøl og skomm og stríð!
Bløðandi Guds Lamb, vit takka
tær, sum frelst vit standa í!
2. Páskalamb, á krossi dripið,
øll vár synd varð løgd á teg!
Fyri okkum vart tú givin,
legði frían frelsuveg;
allir fangar loystir vórðu,
tá tú bart ta kvøl og neyð,
latið upp er himmalportrið,
frið í hjarta várt tú beyð.
3. Alt, sum veikt vit kunnu bera
tær av tøkk, tú verdur ert
fyri krossins mikla sigur;
vit tær bera lovsong bert,
inntil við tí sæla flokki
betur vit tær prísa har,
tá vit sameint syngja skulu:
Tøkk, Guds Sonur, veri tær!


text:
Andorra
Andorra (katalanskt: Andorra), alment: Prinsadømið Andorra (katalanskt: Principat d'Andorra) er eitt lítið landfast land í Útsynningsevropa í eystaru Pyreneunum og hevur mark við Spaniu og Frakland.
Høgt uppi í Pyrineafjøllum, á markinum ímillum Fraklands og Spania, er lítla landið Andorra. Landið er fríríki, og stjørnarovastar eru spanski biskupurin av Uruguel í landnyrðingsspania og franski forsetin í felag. Katanlanskt er alment mál; men mong tala eisini franskt og spanskt. Einasti stóri býur í landinum er høvuðsstaðurin, Andorra la Vella.
Innihaldsyvirlit
[rætta | rætta wikitekst]
Navnið "Andorra" er av ókendum uppruna, men (sambært Joan Coromines) heilt vist fyrirómverskt.
Søga[rætta | rætta wikitekst]
- Høvuðsgrein: Andorrisk søga
Politikkur[rætta | rætta wikitekst]
- Høvuðsgrein: Andorriskur politikkur
Landið verður stýrt av einum tingi (Consell General) við 28 tingmonnum, sum velja ein syndikus og tveir hjálparmenn til at hava umsitingina í hondum.
Kommunur[rætta | rætta wikitekst]
- Høvuðsgrein: Kommunur í Andorra
Andorra hevur sjey kommunur, ið verða nevndar comuns (eintal comú):
Landafrøði[rætta | rætta wikitekst]
- Høvuðsgrein: Andorrisk landafrøði
Á markinum millum Spania og Frakland er víðført fjallalendi, Pyreneurnar. Hetta eru høg fjøll, summir topparnir fara upp um 3,000 m. Í einum dali uppi millum fjøllini er eitt lítið sjálvstøðugt land, Andorra.
Búskapur[rætta | rætta wikitekst]
- Høvuðsgrein: Andorriskur búskapur
Fólkasamanseting[rætta | rætta wikitekst]
- Høvuðsgrein: Andorrisk fólkasamanseting
Tann rómversk-katólska kirkjan er størsti trúarbólkur í Andorra; umleið 88 % av fólkinum eru rómverskir katolikkar í 2011.[1]
Mál[rætta | rætta wikitekst]
Tað almenna málið er katalanskt, men tó eru tað mong, ið tosa spanskt. Í Andorra hevur eisini spanskt støðu sum alment viðurkent minnilutamál.
Mentan[rætta | rætta wikitekst]
- Høvuðsgrein: Andorrisk mentan
Sí eisini[rætta | rætta wikitekst]
Ávisingar úteftir[rætta | rætta wikitekst]
Keldur[rætta | rætta wikitekst]
- ↑ http://www.pewforum.org/2011/12/19/table-christian-population-as-percentages-of-total-population-by-country/


text:
Handilin hjá Eivind hevur verið stongdur í eina tíð, eftir at Eivind Petersen andaðast, 90 ára gamal. Men í fráboðan á Facebookbólkinum “Oyndfirðingar á Facebook” skriva børn Eivinds, at handilin nú letur upp aftur.
Brandar Heðinsson hevur skrivað,
Eivind Petersen starvaðist í versluni í Oyndafirði í 75 ár, og Oyndafjørður er eisini ein av teimum fáu, smáu bygdinum, ið hava havt handil so leingi. Tíverri andaðist Eivind Petersen í ár 90 ára gamal eftir drúgva tíð í starvi sínum, og handilin hevur verið stongdur síðan tá.
Men nú gera tey aftur eina roynd í Oyndafirði at lata handilin hjá Eivindi Petersen uppaftur. Í brævi til oyndfirðingar og hellufólk skriva børn Eivinds, at tað er ilt at kappast við størru handlarnar í øllum, men at tey hóast hetta vilja halda lív í handlinum bygdunum at frama. Tí í handlinum, ið liggur beint, sum tú kemur til Oyndfjarðar, hittast fólk til tilvildarligt prát. Um veturin er eisini hált at koyra eftir smærumerkta oyndfjarðarvegnum at fara til handils. Handilin eigur tískil stórt mentarnarligt virði fyri ta lítlu bygdina.
Kappingarføri
Í skrivinum, sum Fjúrtandi hevur fingið loyvi at lesa, stendur, at tað er ein torfør uppgáva at reka handilin. Hann er lítil, og hevur ikki stóran kundaskara, sum aðrir handlar á størri plássum hava. Tað elvur so til, at vørurnar í handlinum hjá Eivindi verða nakað dýrari enn annars; tó so eru føroysku vørunar um sama prísstøði sum aðrastaðni. Men kappingin um tey keypandi um fjørðin fer tó at hava við sær, at lívið í bygdini gerst ríkari av handlinum; og kappingin er tá sum so ikki ein marknaðarkapping eina, men eisini um at varðveita smástøðini; og kanska helst hesa søguligu bygd, ið eigur eini 1000 ár á baki.
Morgunbreyð leygardag
Miðað verður eftir at víðka um úrvalið m.a við morgunbreyði leygarmorgun, umframt at ein kann umbiðja sær eina ávísa vøru. Eisini er greitt frá nær vørunar koma, so ein kann leggja keypið til rættis og fáa ta feskastu vøruna.
Handilin hjá Eivindi læt upp í dag kl.14 við køku, kaffi og hugna.
Fyribils er talan tó bert um eina royndartíð, og handilin verður opin allar virkisdagar og leygardagar til tann 1. apríl.


text:
Tað var hugaligt at síggja, hvussu føroysku telvararnir í Baku í dag grundaðu ein hin fínasta sigurin í einstøkum dysti móti dygdargóðum mótstøðuliði í nakrari talvolympiadu. At vinna á Bosnia-Herzegovina kemur ikki av ongum. Talan er um so sterka manning, sum vit kappast ímóti, at okkara menn mugu vera serliga væl útbornir fyri at útinna setningin.
Helgi Dam Ziska tykist vera flúgvandi í hesum døgum. Við svørtum vann hann í røttum kamptalvi á stórmeistaranum Denis Kadric. Kadric telvaði hart og leyp á, og Helgi mátti taka til rýmingar við konginum yvir á frúgvasíðuna. At síggja til var støðan ótrygg hjá svørtum, men líkt er til, at Helgi hevði tamarhald á øllum. Hann vardi seg væl við konginum innanfyri ein finnuverjugarð mitt fyri á borðinum, og smátt um smátt brynjaði hann seg til álop kongsmegin. Brátt mátti bosniski stórmeistarin taka alt fólk aftur at verja seg, men so mikið væl var løtt hjá okkara manni, at støðan hjá Kadric stóð ikki at bjarga.
Sjúrður Thorsteinsson gjørdi Helga bragdið eftir við fínum sigri á 4. borði. Mótstøðumaðurin lat eina finnu í minni kendum frábrigdi í sisilianskum, men fekk hana ikki aftur, sum hann ætlaði. Sjúrður helt fast og við góðum riddaraleiki fekk hann í fimtanda leiki góða støðu og fyrimun. Tvørámaðurin telvaði ógvuliga sannførandi eftir hetta, og spældi í roynd og veru sín mann niður, so at tað var ein fragd at sjá.
John var ógvuliga tryggur við hvíta fólkinum á 2. borði. Hetta var ein av døgunum, tá Rødgård ikki er at høgga ella stinga í. Einki vágið eksperiment, men varið og korrekt og logiskt allanvegin og einki vingl í teknikkinum. Eitt rættiligt stórmeistararemis.
Jóan Hendrik hevði mest roynda bosniska telavaran ímóti sær. Dizdarevic var við í teimum góðu árunum hjá Bosnia, og var við at vinna olympiskt silvur í 1994. Talvið var rættiliga javnt, men eitt fínt kvalitetsoffur bar í sær, at bosniski stórmeistarin slapp í endatalv við finnu í meirluta. Einki veruligt mótspæl var hjá Jóan Hendriki, og tí gjørdist tað mest bara ein spurningur um teknikk hjá Dizdarevic at vinna endatalvið.
Besta úrslitið?
Spurningurin er, um úrslitið í dag man vera besti einstaki sigur hjá Føroyum móti góðum mótstøðuliði á nakrari talvolympiadu.
Miðaltalið hjá mótstøðuliðnum táttaði í 2500. So sterka manning hava vit helst ikki vunnið á fyrr. Tríggir stórmeistarar og ein Fidemeistari sótu yvir av okkum. Men tað kann hvør í sínum lagi døma um.
2-2 móti Rumenia í 1990, 2-2 móti Danmark í 1992, 1½-2½ móti Hollandi í 2008 (Holland endaði nummar 12) og 2-2 móti Danmark í EM 2015 eru alt góð úrslit, men vit vunnu ongan av hesum dystum. At vinna dyst á góðum liði yvir fýra borð gert tú ikki á hvørjum degi.
Ein av bestu dystunum hjá Føroyum í OL var hetta í hvussu er – kanska tann besti.


text:
12. Des 2012
FSF ætlar at hava tvey B1 skeið í januar og februar 2013. Fyrra skeiðið verður í Gundadali 18-20. januar. Annað skeiðið verður í Leirvík 1-3. februar. Bæði skeiðini eru treytaði av nóg góðari undirtøku.
12. Des 2012
Niðanfyri er yvirlit yvir venjaraskeið, sum ætlanin er at hava í 2013. Hesi skeiðini eru partur av venjaraútbúgvingarskipanini hjá FSF. Neyvari lýsing av skeiðunum og innbjóðing verður løgd á heimasíðuna so hvørt.
08. Des 2012
Í dag var drigið ímillum lutaseðlarnar hjá 07 Vestur. Vinnandir seðlarnir vóru hesir:
04. Des 2012
At 07 Vestur meinar tað í álvara, tá sagt verður, at ætlanin er ikki at flyta niður aftur í næstfremstu deildina, mann vera lítil at ivast í. Nevndin hevur, síðani uppflytingin gjørdist viss, arbeitt við at fyrireika komandi kappingarár, og nú byrjar at líkjast.
04. Des 2012
Tunnilsdagin 8. desembur skipa 07 Vestur-stuðlar fyri einum stórum tiltakið í høllini á Giljanesi frá kl 10.00 – 18.00
03. Des 2012
Av misgávum er skeiv dagfesting á 07 Vestur-lutaseðlinum, ið júst er farin í umfer. Lutaseðilin verður drigin leygardagin í fimleikarhøllini á Giljanesið, har eisini stóra stuðlatiltakið verður.
27. Nov 2012
U21-landsliðsvenjararnir, Bill M. Jacobsen og Heðin Askham eru farnir undir fyrireikingarnar til komandi EM-undankapping, og okkara egni strýðsmaður er við. Eisini Eli Falkvard Nielsen, ið er uppvaksin hjá okkum er við.
27. Nov 2012
Staðfestingin av, at lopið frá 1. deild upp í Effo deildina er stórt, hevur fingið nevndina í 07 Vestur at leggja nógva orku í at finna rætta mannin at verja málið í næsta ár. Nú er maðurin funnin og sáttmálið undirskrivaður.


text:
Mentorskipan
Eitt av endamálunum hjá SÁL er at stimbra sambandið millum núverandi og komandi sálarfrøðingar á føroyska arbeiðsmarknaðinum og minka um fjarstøðuna millum sálarfrøðislesandi og sálarfrøðiligu gongdina í Føroyum. Fyri at røkka hesum endamáli, hevur nevndin í SÁL arbeitt við einari mentorskipan, og við góðari undirtøku frá limunum í SÁL og FS, verður mentorskipanin nú sett í verk.
Ætlanin við mentorskipanini er, at hon skal virka sum ein ramma um eitt akademiskt samband millum føroysk sálarfrøðilesandi og sálarfrøðingar, ið starvast í Føroyum og kenna sálarfrøðiligu støðuna har.
Meira kunning um mentorskipanina kann lesans á leinkjuni niðanfyri.
Ert tú sálarfrøðilesandi og ynskir tú at gerast partur av mentorskipanini, skalt tú útfylla umsóknarskjalið niðanfyri og senda tað til sal@psykolog.fo.


text:
- Sleppið undirlutakenslunum. Tað er ongin orsøk at halda, at ein føroyskur íverkseti ikki er eins góður og ein danskur ella ein amerikanskur. Tit eru góð nokk.
Soleiðis ljóðar eitt av nógvum ráðum, sum kendi danski íverksetin, Martin Thorborg, gevur føroyingum, sum ganga við ætlanum um at byrja fyri seg sjálvar sum íverksetar.
Fyrrapartin í gjár helt Martin Thorborg ein hugkveikjandi fyrilestur á íverksetaradegnum í Öström. Tað er vinmaðurin Niklái Nysted frá Knassum, sum hevði fingið kenda danska íverksetan til Føroyar at halda fyrilestur á íverksetaradegnum.
Far ígongd
Martin Thorborg hevur drúgvar royndir – bæði væleydnaðar og minni væleydnaðar – sum íverkseti. Á íverksetaradegnum greiddi hann frá hvussu alt byrjaði við at kopiera og selja ritbúna til telduspøl og seinni brúkt telduspøl í kapping við tær etableraðu it-fyritøkurnar, sum hildu til á Falkoner Allé í Keypmannahavn.
Við dømum frá egnum royndum gav hann føroyskum íverksetarum góð ráð um, hvat tey skulu gera og ikki skulu gera fyri at koma í gongd við teirra egna virksemi.
Eitt av ráðunum er ikki at drála við at fara ígongd, men tó við varni.
- Tað er ikki neyðugt at hava tað forkromaða hugskotið at byrja við. Tí so kann tað vera, at tú ongantíð kemur ígongd. Far heldur ígongd í tí smáa – royn nøkur hugskot av, set teg inn í tær grundleggjandi uppgávurnar, lær av tínum mistøkum og so skulu tey góðu hugskotini nokk koma.
Slipsið kann vera ein forðing
Martin Thorborg hevur hug til at gera eitt sindur gjøldur úr teimum, sum ganga alt ov nógv uppí hvussu tey sjálvi síggja út.
- Tað eru nógv dømi um, at slipsið kann verða ein forðing fyri góðum hugskotum, var eitt av uppáhaldunum, hann kom fram við á fyrilestrinum.
- Hvat meinar tú við tað?
-Hetta er sjálvandi ein lítil provokasjón. Men tað er veruliga soleiðis, at tað eru fólk, ið royna at síggja út av meira enn tey eru. Fólk, sum veruliga halda, at tey við at lata seg í tey røttu klæðini verða góðkend at teimum etableraðu, sum um viðurkenningin er tað einasta, ið tey stremba eftir.
- Slík fólk koma sjáldan langt í íverksetaraheiminum. Tað er ikki við at kopiera onnur, at tú gerst ein væleydnaður íverkseti.
Gakk egnar leiðir
- Heldur skalt tú ganga tínar egnu leiðir. Vend baki til tað, sum hini gera, og finn nýggjar loysnir sjálvur. Tað eru míni ráð til fólk, ið ynskja at byrja fyri seg sjálvi.
Í Føroyum hoyrist ofta umberingar, sum at vit eru so fá í tali og so smá. Men hetta eigur ikki at vera nøkur forðing, heldur Martin Thorborg.
- Tað skal heldur vera ein fyrimunur at koma frá einum lítlum stað. Tit hava onga orsøk til at halda lítið um tykkum sjálvi. Tað er ongin forðing fyri at ein føroysk fyritøka kann gerast førandi í heimshøpi. Onkur dømi eru um tað. Tað eru fólk, sum hava slept undirlutakenslunum og trúgva á egnan mátt, sigur Martin Thorborg.
Stuðlið íverksetarum
Danski vinnulívsmaðurin hevur eisini eina áheitan til tey etableraðu vinnulívsfólkini.
- Eg haldi tað er av týdningi, at verandi vinnulívið er opið mótvegis íverksetum. Ert tú etableraður vinnulívsmaður er ongin orsøk til at mótarbeiða íverksetunum og forða teimum í at blóma. Eg haldi hinvegin, at vinnulívsfólk skulu taka ímóti íverksetum, um teimum tørvar hjálp og íblástur til at koma ígongd.
- Tað er ikki altíð, at tey góðu og nýggju hugskotini koma frá teimum eldri og etableraðu vinnulívsfyritøkunum og -fólkunum. Nýmenningin er oftast at finna hjá teimum ungu. Tað er har, møguleikarnir og innovasjónin finst. Tí eiga etableraðar vinnufyritøkur ikki at vera bangnar fyri at gera íløgur í íverksetarar, men ístaðin eggja teimum at halda á. Tað kann koma teimum til góðar aftur seinni, sigur Martin Thorborg.


text:
VIRKISDAGUR 3. NOVEMBER
- 09 Oct 2017
- - LÍV
Fríggjadagin 3. november 2017 frá kl 10 - 15 verður Virkisdagurin hildin í Smæruni.
Tiltakið er ókeypis, og øll eru hjartaliga vælkomin.
Tú ert vælkomin at boða frá luttøku við at melda til her.
Tryggingar eru at rokna sum ein ágóði hjá starvsfólkum. Dagurin gevur innlit í hvørjir tryggingarmøguleikar eru, og á hvønn hátt tryggingarskipanir kunnu økja um trivnaðin á starvsplássinum. Umboð hjá fyritøkum - sum longu hava tryggjað síni starvsfólk - greiða frá, hví tey valdu at tekna hesar tryggingar og hvørjar royndirnar eru.
Viðgerðartrygging er ein skjótt vaksandi marknaður. Per Østergaard, stjóri hjá Mølholm Forsikring greiðir frá, hvussu hesar tryggingar eru mentar, hví so er og hvørjar royndirnar eru.
Við støði í málsetningum og royndum greiðir Patrick Mortensen, Business Development Manager, Digital Services frá, hvussu PFA hevur ment sínar talgildu samskiftispallar .
Eitt gott høvi, at fáa innlit í, hvønn týdning tryggingar hava og íblástur til framtíðar uppgávur í sambandi við skipan av kundavinarligum samskiftispallum.
Tú ert vælkomin at boða frá luttøku við at melda til her.
Kom og hoyr hvussu tú best fært tryggjað tíni starvsfólk


text:
Orð og lag: Øssur Berghamar
1. Tá ið alt er vorðið kvirt,
og í sálini er kyrt,
ein rødd er, sum úr erva til mín teskar.
Og í andans kvirru verð
merki eg, at hann er her,
ið meg við lívsins klára vatni leskar.
Niðurlag: Hann vil fáa meg í tal,
hann, hvørs rødd eg kenni væl,
og tað er Jesus, kongur mín og harri.
Tagni heimsins mikla ljóð,
so í hjartanum er ró,
tí hann meg ynskir draga til sín nærri.
2. Mangar røddir hoyri eg
eins og fossar runt um meg,
hugtakandi teir tykjast, heimsins tónar.
Vakja má eg hvørja stund,
so eg falli ei í blund
og líkasælan ger, at sálin sovnar.
3. Frelsuna mær Jesus vann,
sálarfíggindin ei kann
burt taka hana, men hann vil tó herja
á mítt dirvi og mín mátt,
tó eg falli ei í fátt,
tí hann er nær, sum væl sítt barn vil verja.
4. Hann vil fáa meg í tal,
hann, ið eina vil mær væl,
og fyri mær til Faðir sín hann biður.
Gævi tó, at lýðin eg,
nú hann tala vil við meg,
má fylgja rødd hans – gera sum hann sigur.


text:
"Ongin vinnari - einans taparar". Soleiðis var yvirskriftin í fyrstu uppgávuni, skeiðluttakararnir á skriviskeiðnum í Føroyahúsinum fingu útflýggjað leygardagin 22. okt. Talan var um eina oddagrein úr Dimmalætting, sum skuldi greinast út frá argumentatiónsteoretiskum myndli. Ikki tí, henda yvirskriftin er nokk ikki hóskandi at lýsa sjálvt skeiðið, tí semja tyktist vera um, at tiltakið var rættiliga væl eydnað, og øll høvdu helst vunnið nakað við skeiðnum. Dánial Hoydal, sum er um at vera liðugt útbúgvin retorikari av universitetinum, stóð fyri skeiðnum, sum fyrst og fremst snúði seg um argumentatión í akademiskum uppgávum. Útgangsstøði varð tikið í næstan klassiska myndlinum um at eitt argument stendur av einum pástandi, sum er undirbygdur av eini grundgeving, sum aftur er tengd at eini heimild. Ein útbygd útgáva av hesum einfalda myndli virkaði síðani sum amboð hjá luttakarunum at arbeiða sjálvstøðugt og í felag við greining av bæði tekstum úr bæði føroyskum og donskum avísum. Umframt hetta varð eisini arbeitt við at djúpa seg í argumentatión í nøkrum útvaldum akademiskum uppgávudømum.
Sum roynt var at leggja upp til undan skeiðnum, so var málbólkurin rættiliga breiður, og tað vísti luttøkan eisini. Fólk vóru av so ymsum útbúgvingum sum tónleikavísund, støddfrøði, stjórnmálafrøði, løgfrøði o.s.fr. Umframt hetta var eisini rættiliga ymiskt, hvar fólk vóru stødd á útbúgvingarleiðini. Onkrum vantaði bert høvuðsuppgávuna, meðan onnur vóru so at siga á fyrsta parti av útbúgving síni enn. Tað tyktist ikki gera tann stóra munin, og tey 8 fólkini, sum høvdu valt at nýta hendan leygardagin í heystfrítíðini á skúlabeinki, mundu vera heilt væl nøgd við úrtøkuna.
Luttøkan á skeiðnum var kanska ikki so stór sum væntað og vónað, men góðu royndirnar við hesum skeiðnum kundu bent á, at eitt skeið av sama slagi aftur verður á skránni seinni.


text:
Væleydnaðir Pisudagar MFS hevur í døgunum 2.-4. august verið við til at skipað fyri Pisudøgum í samstarv við Altjóða Skrivstovuna og Eik. Tiltøkini hava fyrst og fremst verið ætlað nýklaktu pisunum, ið byrja hægri lestur í komandi vikunum.
Fakta og mytir Hugsjónin handan tiltøkini hevur verið at geva teimum lesandi-to-be eina góða byrjan upp á lestrarlívið, við at veita teimum kunning um fakta og avsanna mongu myturnar, ið eru um hetta fyribrigdið at flyta heimanífrá - ella enntá uttanlands - fyri fyrstu ferð. Tí sum luttakandi á tiltøkunum hava sannað, so er tað at byrja at lesa meira enn bert bøkur og pensum. Í mongum førum skal bústaður finnast og flytast inn í, lestrarstuðul søkjast, freistir yvirhaldast og ja, hvussu fær man egentliga eitt CPR-nummar? Og passar tað, at ein skal hava skrásettan bústað í Danmark fyri at fáa SU?
Beinraknar pisur MFS er sera fegið um at hava fingið høvi at hitt og tosað við so nógvar pisur, ið vístu áhuga og ágrýtni, tá ið ivamál skuldu avgreiðast og fakta fáast upp á pláss. Við beinraknum spurningum prógvaðu pisurnar, at tær hava neyðuga áræði at fara undir hægri lestur – og samstundis at fara undir eitt nýtt og spennandi kapittul í lívinum.
Eisini var tað sera stuttligt at síggja pisur, ið fyrst ætla sær víðari á hægri lestur næsta ár, men sum longu nú eru byrjaðar at fyrireika seg, og tískil høvdu leita sær á pisudagarnar at forvitnast. MFS er ógvuliga fegið um at síggja slíkan áhuga fyri lestrarlívinum og vónar at síggja hesi aftur til pisudagarnar næsta ár til eina nýggja rundu við beinraktum spurningum.
Bert byrjanin Pisudagarnir er ikki seinastu ferð MFS skipar fyri lestrarviðkomandi tiltøkum. Felagið arbeiðir miðvíst fyri at skipa fyri tiltøkum til tey lesandi, ið stimbrar tilvitanina til tað fakliga og setur vitan í hásæti. Bæði tey nýggju og tey garvaðu lesandi hava nógv at gleða seg til – pisudagarnir vóru bert byrjanin til eitt heyst á tremur við spennandi MFS-tiltøkum.


text:
Royndarkoyring av nýggjari reinsiskipan
1522254301
So var tíð at royndarkoyra okkara nýggju reinsuskipan á blandistøðini hjá J&K Betong.
Skipanin reinsar og skilur betong frá skervi og sandi. Betongið verður pressa saman til máttur, ið kunnu nýtast aftur í t.d. landbúnaðinum til tæðing. Skervur og sandur kann endurnýtast, tá alt slammið er skilt frá.
Vatnið verður eisini reinsað í skipanini. Soleiðis verða alla restir og avlop, ið liggja í betongbilum okkara, reinsað og endurnýtt.
Vit kunnu nú siga, at vit hava fyrstu reinsuskipan, ið endurnýtur alt tilfarið, ið verður nýtt á blandistøðini - til gagns fyri okkara náttúru.


text:
Hans Pauli Joensen, lektari í alisfrøði á Náttúruvísindadeildini á Fróðskaparsetrinum (21-11-2007) Geislavirkin dálking í Føroyum frá kjarnorkubumbum og kjarnorkuverkum.
Geislavirkin dálking er staðfest í Føroyum. Dálkingin stavar serliga frá royndarspreingingum av kjarnorkubumbum í atmosferuni, og frá kjarnorkuvanlukkuni í Tjernobyl 26. apríl 1986. Men dálking í sjónum stavar eisini frá kjarnorkuverkum í Stórabretlandi og Fraklandi. Í fyrilestrinum verður greitt frá, hvussu geislavirkin dálking er komin í føroyska umhvørvi og hvussu dálkingin háttar sær gjøgnum tíðina. Víst verður m.a. á hví munir eru á viðurskiftunum í ymsu pørtunum av landinum.
Fyrilesturin sum pdf kann takast niður her.
Tilfarið er væl egnað, sum íblástur og kunning til læraran og til hægri undirvísing.


text:
- Tíðindi, mentan og ítróttur
Skapanarlæran ger kristindómin til grin
Tak niður
Sjúrður Hammer, Ph.D. í lívfrøði og granskari á Havstovuni, er játtandi kristin, og hann heldur, at tað ikki er andsøgn millum kristindómin og menningarlæruna. Hetta kemur til sjóndar í fimta partinum í sjónvarpsrøðini Gud signi Føroyar, sum kemur á skíggjan í kvøld.
Í somu sending sigur Jastrid Høj, skúlastjóri í frískúlanum hjá Kelduni, at menningarlæran er í stríð við bíbilsku skapanarsøguna, og hetta fáa næmingarnir at vita í undirvísingini í lívfrøði í skúlanum hjá Kelduni. Sí brot við Jastrid Høj her.
Men Sjúrður Hammer er ósamdur:
- Vit skulu vera varin við at gera kristnu trúnna til grin og halda fast um eina barnsliga og banala tulking av Bíbliuni, sigur Sjúrður Hammer.
Tá Charles Darwin legði fram sítt ástøði um menningarlæruna í bókini Origin of Species frá 1859, byrjaði eitt drúgt stríð ímillum vísindafólk øðrumegin og kirkjuligar myndugleikar hinumegin. Læran um, at alt lív hevur ein felags uppruna, og at alt lív hevur ment seg ígjøgnum milliardir av árum, var ovboðið fyri kirkjuna. Og hóast nógv kirkjusamfeløg við tíðini hava góðtikið menningarlæruna, er hetta stríðið framvegis aktuelt.
Sí brotið við Sjúrði Hammer úr fimtu sending omanfyri.
Fimti partur verður í sjónvarpinum í kvøld kl. 19.20. Tú kanst sjálvandi eisini hyggja á heimasíðu okkara, tú finnur partin her.
Sí eisini


text:
Orð: Hans Andrias Djurhuus
Lag: Knút Olsen
1. Tá várið aftur grønkar lond,
og loftið litar havið blátt,
so veit eg, alt vil venda
sær á ein annan hátt.
Tá næla skal tað, nú er fjalt,
tað nú er stirvið, deytt og kalt.
Eg veit, at tá vil vakna
úr tungum dvala alt.
2. Sól lysa skal um kringin vítt
og verma nálir, gleða sinn,
og fagrir tankar skulu
í barmin sveima inn.
Tann kensla, sum nú horvin er,
skal koma aftur aðra ferð,
og sunnanlotið lýggja
skal roða bleikan kinn.
3. Tí vár er lív – og lív er ríkt,
og sólin kveikir lívsins mátt,
hon styrkir allar sálir
og grøðir alla sótt.
Hon okkum føra saman skal,
eg kenni tað – eg veit tað væl,
tí hon fær øll at gloyma
alt jarðarbundið smátt.
4. Og havi eg ei sagt tær tað,
so veitst tú væl, eg elski teg;
tí tað so manga løtu
tær søgdu eyguni. –
Tá fold er grøn, og lot er lýtt,
eg teski tað í oyra títt,
tí fáur skal tað hoyra,
bert tú og sjálvur eg.
5. Tá loftið litar havið blatt,
og sólin hitar jarðarlond,
og blíðar bárur leika
um fagurt skrýddu strond,
so vendist alt á annan hátt,
so veit eg, alt skal verða gott,
tí sólin hon er vársins
hin ljósa kærleiks ond.


text:
Jólakonsert í Glyvra kirkju sunnukvøldið 9. desember kl. 20.00.
Nú sunnukvøldið 9. desember kl. 20.00 hevur Nes Sóknar Musikkfelag sína árligu jólakonsert í Glyvra kirkju. Við á konsertini verður eisini ein messing kvintett úr Havn. Hornorkestrið spælir kend jólaløg, so sum, White Christmas, O Holy Night, Away in a Manger, Ave Maria, nøkur "føroysk" jólaløg o.a. Messing kvintettin fer at framføra tvey stykkir, Hallelujah Corus og Christmas Crackers. Tað er Kenneth Jones, ið stjórnar báðum orkestrunum.


text:
Vacant jobs
INNGANGUR
Í løtuni er friðarligt á Setrinum, nú fólkið er farið í summarfrí. Men um minni enn ein mánaða koyra vit aftur við fullari ferð. Longu 19. august byrja tey fyrstu lestrarárið, og tey seinastu byrja lestrarárið 2. september. Væntandi byrja 274 nýggj lesandi á Setrinum.
Evstamark fyri tilfari til komandi tíðindabræv er mikudagin 28 august kl. 12. Tit kunnu rokna við einum nýggjum INNANSETURS í viku 35.
ÚTBÚGVING
274 nýggj lesandi eru í ár upptikin til útbúgvingarnar á Fróðskaparsetrinum. Tilsamans 378 umsóknir komu til útbúgvingarnar.
Býtið millum útbúgvingarnar gjørdist soleiðis:
13 Føroyskt
16 Orku- og umhvørvisverkfrøði
38 Lærara
38 Námsfrøði
22 Sjúkrarøktarfrøði
32 Sosialvísindi og samfelagsplanlegging (samfelagsvísindi)
20 Politikkur og umsiting (samfelagsvísindi)
18 Smátjóðir og altjóðagerð (søguvísindi)
28 Master í løgfrøði
4 Master í føroyskum
45 Master í vegleiðing
Í seinasta lagi mánadagin 5. august skulu umsøkjar vátta, at tey taka við lestrarplássinum.
Lestrarárini á Setrinum 2013 byrja soleiðis:
- Námsvísindadeildini mánadagin 19. august
- Náttúruvísindadeildini mánadagin 19. august
- Sjúkrarøktarfrøðideildini mánadagin 26. august
- Søgu- og samfelagsdeildini mánadagin 2. september
- Føroyamálsdeildini mánadagin 2. september
------------
Tá freistin at vátta innskriving til nýggju vegleiðaraútbúgvingina var úti 15. juli, vóru 43 váttanir innkomnar, so áhugin er sera stórur. Umleið helmingurin av hesum bólki eru fólk, ið hava fjølbroyttar og praktiskar royndir sum skúla- ella lestrarvegleiðarar í fólkaskúlum, á miðnámsskúlum, á Vinnuháskúlanum og á Fróðskaparsetrinum. Fleiri teirra havi drúgvar royndir bæði sum lærarar og lestrarvegleiðarar. Vegleiðaralesandi koma úr øllum landinum, og samansetingin av hesum bólki er sera fjølbroyttur, bæði hvat viðvíkur útbúgvingarbakgrund, starvsroyndum, kyni og aldursmuni.
VEGLEIÐING
Studentavegleiðaraskipanin eftirmett
Eftirmetingarfundur var 22. juli um royndirnar við studentavegleiðaraskipanini, ið varð sett í verk 1. november í fjør sum ein royndarverkætlan. Semja var um, at verandi skipan heldur fram í komandi lestrarári, men við ávísum broytingum. Uppgáva studentavegleiðarans er fyrst og fremst at vegleiða í spurningum, ið hava við lestrarviðurskifti at gera. Vegleiðaratoymið, ið eisini fór til verka um somu tíð í fjør, arbeiðir saman við studentavegleiðarunum við ætlanum og menning av hesum øki. Toymið hevur m.a. arbeitt við hesum málum:
- hevur gjørt uppskot til eina ársætlan fyri vegleiðing á øllum deildum
- vísir á týdningin av góðum innleiðslutiltøkum fyri nýggj lesandi
- arbeiðir við kunningarætlan fyri 2014
- ger tilmæli um hægri raðfesting av vegleiðing
Málið er, at vegleiðing skal verða ein sjálvsøgd, sjónlig, vælvirkandi, javnbjóðis og professionel stuðulstænasta til øll lesandi á Setrinum.
------------
Nýggjur studentavegleiðari til NVD
Unn Vagnsdóttir Johannesen, lívfrøðilesandi, sum í nakrar mánaðir hevur verið studentavegleiðari á NVD, gevst í hesi tænastu vegna aðrar avbjóðingar. Tí er neyðugt at finna ein nýggjan studentavegleiðara til komandi lestrarár. Nærri kunning um hetta kemur í næsta Innanseturs. Vit takka Unn fyri hennara innsats og ynskja góðan byr.
FYRISITING
------------
Ráð teirra lesandi á Fróðskaparsetri Føroya
Ein arbeiðsbólkur við 5 lesandi av Setrinum hevur í vár orðað reglugerðina fyri Ráð teirra lesandi á Fróðskaparsetri Føroya. Reglugerðin varð undirskrivað av rektaranum, Sigurð í Jákupsstovu og umboði teirra lesandi, Birnu Gaard tann 21. juni í ár. Les meira her
Leinki til reglugerðina fyri Ráð teirra lesandi á Fróðskaparsetri Føroya
STARVSFÓLKA TÍÐINDI
Á Námsvísindadeildini koma hesi starvsfólk í starv í august mánaði:
- Vár í Ólavsstovu, adjunktur í móðurmálspedagogikki
- Erla Olsen, adjunktur í undirvísing lívfrøði og náttúru & tøkni
- Harald Winther Knudsen, námslektari í støddfrøði, fyribils í eitt ár
- Jóhannes Miðskarð, adjunktur í pedagogiskari leiðslu og fyrisiting
- Kalpana Vijayavarathan, adjunktur í fremmandamálspedagogikki við enskum
RÁÐSTEVNUR
Hjalmar P. Petersen, lektari á Føroyamálsdeildini, luttók á ICLaVE 7 í Tróndheimi. Her var eitt panel um føroyskt: The Faroe Islands: A linguistics laboratory
Fyrilestrarnir vóru:
- Karoline Kuehl: Pluricentric Danish: The variety Faroe-Danish and its registers
- Kurt Braunmueller: Faroe-Danish and puristic Faroese. On the mechanism of the emergence of new local varieties.
- Hjalmar P. Petersen: The Transmission Processes and Results in the Faroese-Danish Language Contact Situation.
SKEIÐ
Skeið í vísindaástøði í Østrøm
Í viku 35, frá mikudegnum 28. til og við leygardagin 31. august, verður innleiðsluskeið í vísindaástøði fyri lesandi á MA í vegleiðing. Sum fyrr kunngjørt í sambandi við upptøkutreytirnar skulu umsøkjarar, ið ikki hava lokið útbúgving á bachelorstigi (tvs. lærarar útbúnir eftir gomlu skipanini), luttaka á innleiðsluskeiði í vísindaáðstøði áðrenn lestrarbyrjan. Skeiðið er valfrítt fyri lesandi, ið annars lúka upptøkutreytirnar til MA-lestur.
TILTØK
Skráin til Frændafund 24. og 25. august er komin
Ráðstevnan verður á Námsvísindadeildini. Øll eru hjartaliga væl komin, og eingin tilmelding krevst. Á heimasíðu okkara ber til at síggja skránna og úrtøk av fyrilestrunum á føroyskum og íslendskum, les meira her
------------
Móttøku- og innleiðslutiltak í Østrøm 29. august
Hósdagin 29. august er móttøku- og innleiðslutiltak í sambandi við nýggju vegleiðaraútbúgvingina. Tiltakið, ið er formliga byrjanin á útbúgvingina, er kl. 15.00 -17.00 í Østrøm á Skálatrøð. Á innleiðslufundinum hitta lesandi lestrarfelagar, útbúgvingarleiðaran, Sif Einarsdóttir, PhD, dosent við Háskóla Íslands og starvsfólk á Setrinum, ið eru tengd at útbúgvingini. Malan Marnersdóttir, professari og dekanur, bjóðar vælkomin. Síðani greiðir Sif Einarsdóttir nærri frá innihaldi og skipan av fyrsta modulinum, ið hevur skeiðsheitið “Counseling and Communication”. Eisini greiðir hon frá skipan, læru- og undirvísingarhættum, læruúrtøkum, uppgávuarbeiði og øðrum viðvíkjandi útbúgvingini sum heild. Samskiftispallurin, ið nýttur verður til hesa útbúgving er Moodle, ið eisini kemur á dagsskrá til hetta tiltak.
------------
Móttøkutiltak fyri nýggj lesandi á Setrinum
Fríggjadagin 6. september kl. 15-17 verður skipað fyri felags móttøkutiltaki fyri teimum nýggju lesandi á Setrinum. Tiltakið verður á Østrøm. Á hesi samkomu hittast øll nýggj lesandi á Setrinum, og høvi verður at heilsa uppá hvønn annan í einum hugnaligum umhvørvi.
Sí skránna her
------------
Markleys útbúgving 2013
Týsdagin 17. september verður skipað fyri Markleysari Útbúgving 2013 í Norðurlandahúsinum.
Markleys Útbúgving er eitt upplýsingarátak ætlað fráfaringarflokkunum í miðnámsskúlunum. Tiltakið fyri miðnámsskúlarnar verður um dagin, men onnur, ið ætla sær undir hægri útbúgving, eru vælkomin til tiltakið, sum verður fyriskipað um kvøldið.
Temaið í ár verður altjóðagerð. Setrið luttekur eisini og verður serligur dentur lagdur á at kunna um møguleikar við skiftislestri, har Setrið kann verða portrið fyri lesandi, bæði út í heim og heimaftur. Á tiltakinum verður kunnað um nógvu valmøguleikarnar, sum kunnu verða til íblásturs, eins og ein betri kunning hjá teimum, ið leita sær eftir útbúgvingarmøguleikum.
Altjóða Skrivstovan á Setrinum samstarvar við MFS, Vegleiðarafelagið og Statoil Faroes, ið verður høvuðsstuðul til tiltakið í ár.
Nærri kunning kemur seinni.
------------
Vísindavøkan 2013
Í ár verður skipað fyri Vísindavøku fríggjadagin 27. september 2013 frá kl. 8.00 til 0.00, har eisini Setrið luttekur.
Hesa ferð verður yvirskriftini "Food for thought", har ljóskastarin verður settur á matgransking. Nógv spennandi tiltøk til allar sansir verða fyri bæði stór og smá.
Høvuðstiltakið verður í Østrøm, í stóru hølunum, sum tiltakið var í fjør (básar/framsýningar og ein rúgva av tiltøkum), og í vanligu fyrilestrarhølunum, har framløgur fara at verða. Eisini verður ein partur av tiltakinum á Granskarasetrinum iNOVA.
Aftur í ár verður miðlaheiðurslønin latin, eins og ein teknikapping til børn og ung verður útskrivað. Allar tekningar vera sýndar á Vísindavøkuni.
FRÁBOÐAN
Tilmelding til INNANSETURS
Er tú so óheppin ikki at hava móttikið tíðindabrævið? So er møguligt til at melda til her.
Tilfar til INNANSETURS
Møguleiki er fyri at senda okkum kunningartilfar, sum tit meta eigur at vera við í INNANSETURS. Hygg nærri her.
Vit tilskila okkum rættin til at ritstjórna í tilfarinum. Tað er av týdningi, at INNANSETURS ikki skal innihalda persónsviðkvæmt tilfar.
Tá tú skrivar ein tíðindastubba, minst tá til at hava eina yvirskrift, eina lýsing, tíðspunkt, stað, fyrireikara og kontaktpersón.
Evstamark fyri tilfari til komandi tíðindabræv er mikudagin 26. august 2013 kl 12.
Ritstjóri av INNANSETURS
Anna Katrin Matras


text:
09. okt 2007, 08:22
Mynd: (mynd: myspace.com)
"Verð tín egni stjóri!"...ljóðar tað ikki gott?
Tiltakið verður mikukvøldið 31. oktober í Hæddini í Saltangará og er ókeypis. Umboð fyri Íverksetarahúsið og Eik greiða frá. Eisini verður tónleikur og ábit.
"Íverksetan? Hvat er tað?" hevði man sagt fyri bara fáum árum síðan. Tað vóru bara nørdar og dreymarar, ið fingust við slíkt tvætl, helt man.
Men hetta er nú broytt. Alsamt fleiri ung seta í dag egið virki á stovn. Tað er spennandi og hugskotið hevur 80 % at siga, siga íverketanarkøn.
Rani Nolsøe frá Íverksetanarhúsinum í Klaksvík og Bjartur Nolsøe frá Eik fara at leggja fram. Eisini fer Evald Johannesen frá "Paintball Føroyar" at greiða frá sínum hugskotið.
Frætt meiri um tilmelding seinni! Fylg við á www.18-25.fo!


text:
Grein um modernismu í føroyskum skaldskapi
Í verkinum Modernism ritstjórnað av Ástráði Eysteinssyni og Vivian Liska stendur grein eftir Turið Sigurðardóttur um føroyska modernismu
les alla greinina:
(Við loyvi útgevarans/ with the publisher's permission.)
VII Modernism in Faroese Literature
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
- Tíðindi, mentan og ítróttur
2012: Fíggjarligt støðufesti stevnir Eik monnum
Tak niður
13. september í 2012 stevnir Finansiel Stabilitet leiðsluni, nevndarformanninum og føroyska grannskoðaranum í gamla Eik Banka eftir 150 milliónum krónum í endurgjaldi.
Stevningin kemur í kjalarvørrinum av kanningini, sum danski advokaturin, Carsten Fode, gjørdi av viðurskiftunum í gamla Eik banka.
Tey stevndu eru Marner Jacobsen, forstjóri, Bjarni Olsen, stjóri, Frithleif Olsen, nevndarformaður til 2010, Odd Bjellvåg, næstformaður og seinni formaður, Hans Laksá, grannskoðari, og grannskoðarafelagið Nota.


text:
Týskvøldið 23. oktober byrjar dansiskeið í Mentanarhúsinum fyri teg, ið ynskir at læra at dansa enskan dans, foxtrot, vals og aðrar dansir. Skeiðið verður í tíðarskeiðinum oktober 2018 til februar 2019, og verður tað bert hildið, um 12 persónar ella fleiri tekna seg. Dansiskeiðið verður um kvøldið frá kl 19.00- 21.00. Kostnaðurin fyri skeiðið er 400 … Læs videre “Dansiskeið við Áshild Kjærbo”
Kvøldseta um seyð og seyðahald Teir, ið siga frá: Levi Joensen, Klaksvík sigur frá hagapørtunum, Barmi og Fyri heiman í Gerðum. Barmur liggur á eystursíðuni á Borðoynni, og fyri Heiman í Gerðumliggur á eystara armi í Klaksvík. Levi hevur røktað Barm síðani 2004 og Fyri heiman síðani 2014, tá ið hann keypti festið. Festið er … Læs videre “Kvøldseta – Seyður og seyðahald”
Uppliv óforkláriliga fenomenið Bollarnir í Mentanarhúsinum leygarkvøldið 27. oktober. Tað verður bólkað sum “konsert”, men lat teg ikki lumpa – hetta er nógv meira enn ein konsert. Hetta er ein framførsla og ein uppliving, sum tú ikki vilt vera fyri uttan. Uppliv svingandi føroyskar og útlendskar klassikarar, framførdar við einum glimti í eygunum. Forkelað teg … Læs videre “Konsert við Bollunum”
Fýra kvøld í vetur, í tíðarskeiðinum oktober 2018 til desember 2018, býður Mentanarhúsið fólki á gátt at hoyra og tosa um seyð og seyðahald í Føroyum. Fyriskiparin, Jens Ivan í Gerðinum, er útbúgvin í Landbúnaðarfrøði og hevur, umframt bókliga vitan um evnið, eisini praktiskar royndir frá seyðahaldi. Hann undirvísir í húsdjóralæru á landbúnaðarskeiðinum, sum búnaðarstovan … Læs videre “Seyður og seyðahald í Føroyum”
Skipað verður fyri vikuskiftisskeiði í rødd og framburði av teksti í Mentanarhúsinum. Arbeitt verður útfrá arbeiðsháttinum hjá Nadine George, frá Voice Studio International í London. Sí meira á www.voicestudiointernational.com. At læra at brúka rødd og kropp er alfa og omega hjá einum sjónleikara. Arbeitt verður við at geva luttakaranum eitt innlit í, hvussu ein kann … Læs videre “Vikuskiftisskeið í rødd og framburði av teksti”
Skipað verður fyri føroyskum dansi og dansispølum fyri børn og øll dansiáhugað mánadagar í tíðarskeiðinum 5. november 2018 til februar 2019. Vónandi koma nógv vaksin eisini, so dansiringurin verður stinnari. Í steðginum fáa øll saft og onkur kvæðasøga verður eisini at hoyra. Børn undir skúlaaldur luttaka saman við vaksnum. Tiltakið er ókeypis og verður hildið … Læs videre “Barnadansur í Mentanarhúsinum”
Mikukvøldið 7. november verður skipað fyri vápnatrygdarskeiði í Mentanarhúsinum. Trygdarskeiðið lýkur øll krøv í broyttu vápnalógini. Skeiðið er sett saman við einum ástøðiligum og einum verkligum parti. Báðir partar enda við einari stuttari roynd. Tey, ið standa royndina, fáa vápnaloyvi til høglbyrsur og stórar luftbyrsur. Skeiðið er tilsamans 8 tímar. Undirvísari er Anton Højgaard. Skeiðið … Læs videre “Vápnatrygdarskeið”
Vit práta um samleika og samfelag í Mentanarhúsinum. Verturin, Kjartan Gaard Sleire, ið er lærari og M.A í Altjóða og globalari søgu tosar við gestir, ið á ymsan hátt lýsa evnið samleiki og samfelag anno 2018. Tiltakið verður fýra mikukvøld í vetur: Mikukvøldið 28. novembur kl. 19.30 Mikukvøldið 12. desember kl. 19.30 Mikukvøldið 16. januar … Læs videre “Krossvegir – hvar eru vit á veg? Prát um samleika og samfelag”
Leygarkvøldið 8. desember kl. 19:00 verður jólakrás innan mat og tónleik til kræsna góman Kalvafiskiklógvin og elskuligi meistarakokkurin Gutti Winther, fer at ganda 3 rættir: Føroyskir brellbitar við makreli, laksi, saltfiski, tarvskjøti úr Stóru Dímun & súltaðum grønmeti. Dipp & breyð Braisseraðan lambsbógv við leyki, røtum, káli, eplum, urtum & portvínssauce Sjokuláta, kirsuber, nøtir & … Læs videre “Jólaborð í Mentanarhúsinum í Fuglafirði”
Leygarkvøldið 15. desember kl. 19:00 verður jólakrás innan mat og tónleik til kræsna góman Kalvafiskiklógvin og elskuligi meistarakokkurin Gutti Winther, fer at ganda 3 rættir: Føroyskir brellbitar við makreli, laksi, saltfiski, tarvskjøti úr Stóru Dímun & súltaðum grønmeti. Dipp & breyð Braisseraðan lambsbógv við leyki, røtum, káli, eplum, urtum & portvínssauce Sjokuláta, kirsuber, nøtir & … Læs videre “Jólaborð í Mentanarhúsinum í Fuglafirði”
Mánakvøldið 8. oktober kl. 19.00 skipar Alzheimerfelagið fyri kafé í Mentanarhúsinum í Fuglafirði. Tiltakið er til frama fyri fólk við demenssjúkum, avvarðandi teirra, starvsfólki innan heilsuøkið, politikarar og onnur ið eru áhugaði. Eftir skránna er orðið frítt hjá tær at seta spurningar og at koma við ynskjum, hugskotum og hjartasuffum. Skráin er hendan: • Ann-Mari Jensen, næstforkvinna, bjóðar … Læs videre “Alzheimerfelagið skipar fyri kafé”
Leygarkvøldið 6. oktobur kl. 20.00 verður høvi at hoyra country tónleik á hægsta stigi í Mentanarhúsinum. Magni Christiansen fekk av álvara áhuga fyri tónleiki, tá hann sum ungur byrjaði at lurta eftir Shakin Stevens, Cliff Richards og Buck Owens. Í dag hevur hann givið seks fløgur út og er vorðin eitt vælkent navn her heima … Læs videre “Country tónleikur tá hann er best”
Felagsmøti í Mentanarhúsinum Felagsmøtini, sum samkomurnar Hebron í Leirvík, Filadelfia í Gøtu og Siloa skipa fyri, byrja nú aftur. Sunnudagin 23. sept. kl. 18.00 verður felagsmøti í Mentanarhúsinum. Á møtinum fer sangbólkurin T.O.S at syngja. Páll á Lakjuni hevur stuttan boðskap. Eisini verður felagssangur. Aftaná verður nátturði til øll í Siloa. Øll eru hjartaliga vælkomin!
Leygardagin 15. september er altjóða ruddingardagur – eisini í Fuglafirði Í Fuglafirði byrjar ruddingardagurin við at kommunan bjóðar morgunmat í Mentanarhúsinum leygardagin kl. 9 Í felag rudda vit Føroyar uppá ein dag! Meldið tykkum til her – www.ruddaforoyar.fo Málið er at fáa so nógvar føroyingar sum gjørligt at taka lut í ruddingum um alt landið. … Læs videre “Rudda Føroyar – Altjóða ruddingardagur”
Vegna sera stóran áhuga verður eykasýning av teitinum fríggjakvøldið kl 22.00. Fyrr var vanligt at spæla teiti í Fuglafirði – tað, sum aðrastaðni verður kallað kabarett. Í nógv ár hevur einki teiti verið á skránni, men í ár verður tað! Í eina tíð hava sjónleikarar og tónleikarar verið í gongd við at arbeiða við sketjum … Læs videre “Eykasýning! Teitið í Fuglafirði”
Um sjónvarpið heima í stovuni er dekan ov lítið, vísa vit landsliðsdystin millum Føroyar og Malta beinleiðis á stórskíggja her í Mentanarhúsinum. So kom ein túr forbíð fríggjakvøldið 7. september kl 19.45.
Vælkomin á Mentanardagar 2018 Faldari við skránni fyri Mentanardagar kom í øll hús í Eysturoynni gjárkvøldið. Faldarar eru eisini at fáa á Kunningarstovuni og her í Mentanarhúsinum. Vikublaðið hesa vikuna hevur nógv gott tilfar um Mentanardagar. Nærri frágreiðingar um tiltøkini á Facebook/ Mentanardagar í Fuglafirði Eisini er kunning á heimasíðuni www.fuglafjordur.fo Setanin er hósdagin kl. 17.00, … Læs videre “Vælkomin á Mentanardagar 2018 – skráin”
Seinastu 15 árini hava Dánjal og Búi skriva eitt ótal av barnasangum. Summir teirra eru fólkaogn. Vit kenna øll sangir sum Grækaris Grashøvd, Snedugt og Bob tann feiti rúmdargrísurin. Við gittara, kontrabassi og einari rúgvu av snedigum søgum og stuttligum sangum, fara Dánjal Kagadingdingkagadingdingkagadum og Búi Sibbidibbidimdimdubadabadam at spæla fyri tykkum.


text:
Royndir í 7. flokki
Mánadagin, 28. mai, fer 7. flokkur til roynd í føroyskari fyrisøgn og stíli, og týsdagin, 29. mai, í støddfrøði.
Royndirnar eru frá kl 14.00 til 17.00, í Látrinum.
Næmingarnir skulu møta í seinasta lagi 15 min. áðrenn royndin byrjar. Tey skulu hava sínar teldur við, tvs. tær tey hava í skúlanum. Vinarliga lesið niðanfyristandandi saman við barni tykkara.
Til næmingin
Møt í seinasta lagi 15. min. fyri ásettu tíðina.
Kemur tú ov seint, vent tær til skrivstovuna tlf 302510.
Hav telduna við.
Fartelefonir skulu sløkkjast og leggjast á borðið, sum vaktirnar vísa á.
Netið er opið undir próvtøkuni, og allir hjálparmiðlar eru loyvdir. Hetta merkir, at tú kanst leita tær vitan á alnetinum og kanst hava lærubøkur, gamlar uppgávur, frymlar og annað tilfar við til próvtøkuna.
Í fimisrokning hevur tú ikki loyvi at brúka nakað slag av lummaroknara, men annars allar hjálparmiðlar, sum eru nevndir omanfyri.
Greiðslurokning verður skrivað á pappír og tekningar og geometriskar konstruktiónir kunnu gerast við blýanti – Minst til vælútgjørt pennahús, lummaroknara og gulu handbókina.
Tú hevur loyvi at samskifta við vaktirnar í próvtøkuhølinum. Einki annað samskifti er loyvt – hvørki á netinum ella við næmingar í próvtøkuhølinum.
Ver sitandi alla tíðina, meðan próvtøkan er.
Bið vaktina um loyvi, um tú skalt út.
Hav fyrilit og hugsa um ikki at órógva hini.
Hóast internetið er loyvdur hjálparmiðil, so er týdningarmikið at minnast til, at tú skalt gera tína egnu uppgávu. Tað vil siga, at tað er ikki loyvt at kopiera uppgávur av netinum. Sjálvandi kanst tú fáa hugskot og íblástur av netinum, og tú kanst eisini endurgeva tekst, um tú vísir til kelduna.
Næmingur, ið ikki fylgir reglunum, kann verða burturvístur frá próvtøkuni.


text:
Stór verkætlan um kommunupolitikk
Eingin kommunupolitikkur uttan fólkavaldar kommunupolitikkarar, men hvørji eru tey, sum verða uppstillað og vald?
Fyri triðju ferð verður gjørd spurnakanning millum øll tey, sum vórðu uppstillað til kommunuval. Hesu ferð eru tað tey meira enn 600, sum vórðu uppstillað í 2008, sum verða spurd um sín leiklut og sína hugsan. Við trimum slíkum kanningum ber til at lýsa møguligar broytingar í rekrutteringini til bý- og bygdaráð, so hvørt sum talið á kommunum minkar.
Tað er umráðandi, at tey flestu fylla út spurnablaðið, sum tey fingu við postinum fyri einum mánað síðan, og senda tað aftur, eisini um tey ikki svara øllum spurningunum. Freistin at svara er 19. mars 2012. Um onkur hevur mist sítt spurnablað, hevur spurningar til kanningina, ella hevur áhuga í leinkju til teldutøkar frágreiðingar frá teimum fyrru kanningunum, sendið teldupost til Beintu í Jákupsstovu ( Beinta@himolde.no ) ella ringið 0047 48066544.
Verkætlanin fer fram í samstarvi við Setrið og Kommunusamskipan Føroya.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
( Hetta varð skrivað í 2008/9 )
Tú fært ta hina røttu Bíbliu við einfaldliga at týða hana, sum er røtt, og sum tú skilur fullkomiliga, og tað er King James Bíblian. Men á, sum tað eigur at pína hjá endatíðarinnar villleiddu til at lurta eftir ófrelstum “lærdum”.
Lat meg siga sum er: Kemur ein fullkomiliga rein og røtt King James Bíblia út á føroyskum, so er Guðs orð komið til Føroya, og arbeiðið liðugt, frá nú av og inntil Jesus Christus kemur í ský. Og er hon tann rætta, so kemur hon at verða upplatin tann eina dag, og kemur at døma meg og teg. Guðs orð finst og er grundfest í himli um ævir, og ei trúgvi eg, at Guð liggur inni við hebraiskum og griksum pappírsprekum, men tað finst altso í himli, og ei trúgvi eg, at KJV stendur á kjølinum heldur, tí Guðs orð er ikki ein “versjón” men Guðs orð. Skilur tú enskt, trúgvi eg, at tú verður dømdur eftir orðunum í King James Bíbliuni, tí hon er hon. Danir verða dømdir eftir reinu kong Christians bíbliuni frá 1732. Spaniólar hava eisini eina reina bíbliu, sama hvat fleirtalið er villleitt til at brúka í dag.
Grundarbeiðið í grikskum handritum er longu gjørt, tað er liðugt, grundarbeiðið gjørdi Erasmus frá Rotterdam, og varð liðugur við sítt arbeiði í 1516; Stephanus fínpussaði arbeiðið hjá Erasmusi og tað er hansara útgáva av Grikska tekstinum sum varð nýttur í týðingini av King James A.V.1611. Orðini hjá Guði finnast fullkomiliga rein á Enskum, einans í King James Bíbliuni, og tann, sum skilur málið í King James Bíbliuni, og sum dugir Føroyskt, kann føra orðini hjá Guði yvir á Føroyskt reint og rætt.
Vit hava YVIRHØVUR IKKI BRÚK fyri ófrelstum lærdum at siga okkum nakað sum helst. Allar minst um Guðs orð!!
Hesi trúviltu róthøvdini, sum enn liggja og svansa í korrupteraðum griksum pappíri út Alexandriu og Vaticaninum eru vilstir villleiðarar allir samlir. Tað besta av tí besta, créme de la créme, er longu samlað og útgivið á griksum, og enskum, og snemmligu reformatións bíbliunum. Og tó tað kosti mín síðsta droyrdropa, verður tað útkomið á móðurtungu míni við.
Einkið rót við alternativum lesiháttum í endaleysar banar, sum altsamalt er sniðað til tess at tøla og hugspjaða og sáa vantrúgv. Tá ið nærmasti og besti lesiháttur er funnin, so letur man alt annað vera. Ein text-only Cambridge King James Holy Bible hevur ongar fótnotur, men bert Guðs orð. Á dett vælsignilsi!
ja, latið Guð vera sannorðaðan,
men hvønn mann ein lygnara;
( Róm. 3:4 FKJ )


text:
Til reiðar at tosa um nýtt rutusamband millum Skotland og Skandinavia
Bretska ferjureiðaríið P&O Ferries er til reiðar at tosa um eina nýggja ferjurutu millum Skotland og Skandinavia. Tað hendir eftir áheitan frá skotska tjóðskaparflokkinum SNP, sum fegin vil hava fleiri ferjusambond við meginlandið. DFDS heldur ikki, at grundarlag er fyri eini nýggjari rutu.
“Vit líta altíð fegin at nýggjum møguleikum, og eru til reiðar at koma á fund við viðkomandi partar at tosa um møguleikan fyri nýggjum ferjusambandi millum Skotland og Skandinavia”, sigur eitt umboð fyri P&O Ferries við internetmiðilin Afloat.
Frá 2011 til 2016 vitjaðu meira enn 15 miljónir skandinavar í Bretlandi. Teir brúktu í hesum tíðarskeiðnum 8,5 miljardir pund í landinum. Inntøkurnar frá donskum ferðafólkum øktust frá 2011 til 2016 við 30 prosentum.
DFDS rak í fleiri ár ferðafólkarutu millum Esbjerg og Harwich. Rutan helt uppat í 2014, ikki minst orsakað av hørðu kappingini frá lágprísflogfeløgunum.
Eitt umboð fyri DFDS sigur við The Sunday Times, at reiðaríið ikki heldur, at fíggjarligt grundarlag er fyri at fara undir eina nýggja ferðafólkarutu millum Skotland og Skandinavia.
DFDS rekur í løtuni einastu ferjurutuna millum Skotland og meginlandið, úr Rosyth til Zeebrugge í Belgia. Rutan byrjaði í 2002 sum ein ferðafólka- og farmaruta. Síðani 2010 hevur rutan burturav verið rikin sum farmaruta.
Kelda: Afloat


text:
Seinasta freist at søkja um jólahjálp frá Barnabata er í morgin kl 18.
Umsóknarblaðið er at finna á heimasíðuni hjá Barnabata www.barnabati.fo
Um tú hevur trupulleikar at fylla umsóknarblaðið út ella møguligar spurningar, so er møguligt at ringja til Barnabata fyri at fáa hjálp við hesum.
Freistin at søkja er 6. desember kl 18. Vit svara á telefon 522011 & 532011 í morgin frá kl 10-18. Tá er umráðandi, at hava viðkomandi skjøl til handa, so vit lættari kunnu hjálpa tykkum.
Um vit fáa fleiri umsóknir, ið lúka fortreytirnar fyri at fáa jólahjálp, enn vit hava pening til, verður jólahjálpin latin teimum familjum, ið hava tað truplast.
Allir umsøkjarar fáa svar seinast 20. desember.


text:
Landsverk skipar fyri hugskotskapping
Tey, sum vilja nýta sínar ástøðiligu førleikar í verki, fáa komandi hálva árið eitt frálíkt høvi til at royna seg.
Landsverk fer at skipa fyri einari kapping, har lesandi, nýútbúgvin og onnur við góðum hugskotum til eitt ella fleiri av virkisøkjunum hjá stovninum, fáa møguleika fyri at koma við uppskotum til, hvussu ítøkiligar avbjóðingar kunnu loysast.
Málbólkur
Málbólkurin, sum kappingin vendir sær til, eru bæði nýggj lesandi og fólk við bachelor, kandidat ella phd-útbúgving. Nærliggjandi útbúgvingarøki eru innan verkfrøði, byggifrøði, arkitektur, búskaparfrøði, leiðslu, HR, samskifti ella kt. Ein slík kapping er uppløgd at taka støði í fyri tey, sum skulu í gongd við serritgerð ella onkra aðra verkætlan.
Tað ber til at tekna seg til kappingina bæði sum einstaklingur og sum bólkur.
Freistir og treytir
Ynskir tú at luttaka í kappingini, skalt tú í seinasta lagi 1. februar 2013 lata inn uppskot til evni. Uppskotið má í mesta lagi fylla tvær A-4 síður. Ein síða svarar til 2400 tekin við millumrúmum. Ein dómsnevnd viðger síðani innkomnu uppskotini og verða upp til 15 uppskot góðkend. Øll, ið senda uppskot inn, hoyra frá okkum eftir 20. februar.
Uppskotini skulu sendast til lv(at)lv.fo
Vinningur
Vinnararnir av kappingini fáa virðislønir. Í sambandi við framløguna rindar Landsverk ferð til Føroya fyri nummar 1, 2 og 3. Er talan um bólkar, rindar Landsverk í mesta lagi heimferð fyri tveir av luttakarunum í bólkinum.
Meira kunning
Meira kunning um kappingina fæst á heimasíðuni hjá Landsverki, sí her. Til ber eisini at seta seg í samband við samskiparar av kappingini, ið eru Heini Eysturoy á tlf. 290 881, Mikael Viderø á tlf. 290 851 ella Una Djurhuus Christiansen á tlf. 290 814.
Framløga frá jobmatch við kunning um hugskotskappingina kann takast niður her: Jobmatch 2012.ppt(2,45 MB)
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...